<p style="text-align: justify;"><strong>भोपाल&nbsp; </strong>। प्रदेश कांग्रेस कार्यकारिणी का गठन नहीं हो पा रहा है। कांग्रेस आलाकमान ने प्रदेश नेतृत्व को कार्यकारिणी की संख्या 40 से कम रखने की हिदायत दी है। हाईकमान की हिदायत के बाद प्रदेशाध्यक्ष क्षेत्रीय, गुटीय और जातिगत समीकरण नहीं बैठा पा रहे हैं। सूत्रों ने बताया कि कार्यकारिणी के गठन में पूर्व मुख्यमंत्री दिग्विजय सिंह ने प्रदेशाध्यक्ष नाथ को अपने समर्थकों के नाम देने से इनकार कर दिया है। जबकि मप्र में सबसे अधिक समर्थक उन्हीं के हैं। पदभार संभालने के दो महीने बाद प्रदेशाध्यक्ष कमलनाथ अपनी टीम का गठन नहीं कर सके। हाईकमान ने 32 नामों की सूची पीसीसी को भेज दी थी। इस सूची से प्रदेशाध्यक्ष नाथ संतुष्ट नहीं थे। अपनी टीम बनाने के लिए नए सिरे से एक्सरसाइज करने में जुटे हैं। चुनाव वर्ष होने की वजह से अपनी टीम का गठन करते समय क्षेत्रीय और जातिगत समीकरणों के साथ गुटीय संतुलन को दृष्टिगत रखना होगा। उन्हें भय है कि जिस तरह से जिलाध्यक्षों की घोषणा के बाद असंतोष के स्वर उभरे और विरोध के चलते उन्हें शहडोल जिलाध्यक्ष को हटाना पड़ा। इस निर्णय के बाद प्रदेश कांग्रेस अध्यक्ष कमलनाथ को अपनी टीम के गठन करने से पहले काफी मंथन करना पड़ रहा है। सूत्रों ने बताया कि युवा सांसद ज्योतिरादित्य सिंधिया ने अपने समर्थकों की सूची प्रदेश कांग्रेस अध्यक्ष को सौंप दी किन्तु पूर्व मुख्यमंत्री दिग्विजय सिंह ने प्रदेशाध्यक्ष नाथ को अपनी ओर से फ्री हैंड दे दिया है। यानि उन्होंने अपने समर्थक की सूची देने से साफ मना कर दिया है।</p>
