<p style="text-align: justify;"><strong>नई दिल्ली</strong>। अमेरिकी राष्ट्रपति डोनाल्ड ट्रंप ने कहा है कि उत्तर कोरिया अपने परमाणु हथियारों को नष्ट करने को लेकर बहुत गंभीर है। ट्रंप ने अपने इस कथन के साथ ही उन खबरों को खारिज कर दिया, जिनमें कहा जा रहा था कि उत्तर कोरिया परमाणु हथियारों के अपने भंडार को पूरी तरह खत्म करने की मंशा नहीं रखता। उत्तर कोरिया के शासक किम जोंग उन ने 12 जून को सिंगापुर में ट्रंप के साथ हुई ऐतिहासिक शिखर बैठक के दौरान पूर्ण परमाणु निरस्त्रीकरण का वादा करते हुए बदले में अमेरिका से सुरक्षा की गारंटी मांगी थी। उत्तर कोरिया परमाणु हथियारों और गोपनीय उत्पादन केंद्रों को छिपाने के तरीके तलाश रहा है पर ट्रंप ने कहा है कि मेरा मानना है कि उत्तर कोरिया परमाणु निरस्त्रीकरण लेकर बहुत गंभीर हैं। मुझे लगता है कि वह यह करना चाहते हैं, हमारे बीच अच्छा सामंजस्य स्थापित हुआ था।</p>
