<p style="text-align: justify;"><strong>इंदौर </strong>&nbsp;।&nbsp; नगर निगम व आईडीए ने मिलकर शुक्रवार को संयुक्त रूप से बड़ी कार्रवाई करते हुए योजना क्र. 53 एमआर-10 पर करीब पांच हजार स्क्वेयर फीट बेशकीमती जमीन मुक्त कराई है। इसकी कीमत लगभग 50 करोड़ रुपए बताई जा रही है। केजुअल शॉप के लिए नियोजित इस जमीन पर किए गए अतिक्रमण को पुलिस की मदद से ध्वस्त किया। शाम तक सारे अवैध निर्माण तोड़कर जमीन को कब्जे से मुक्त कराई गई। जमीन पर 6 अतिक्रमणकारियों द्वारा दो से तीन मंजिला पक्की दुकानें एवं शोरूम का निर्माण कर लिया गया था। यह बेशकीमती जमीन विगत तीन साल से कब्जे में थी। एमआर-10 पर विजय नगर चौराहे से रेडिसन होटल की तरफ जाने वाले मार्ग पर सर्विस रोड पर बिजली ग्रिड के आगे प्राधिकरण का 5000 फीट का एक प्लॉट खाली पड़ा हुआ है। इस पर कुछ व्यक्तियों द्वारा एक के बाद एक कब्जा कर लिया गया। इन्होंने इस प्लॉट पर दुकानें बना ली और आईडीए के अधिकारी इन कब्जाधारियों को चेतावनी देते रहे, लेकिन उनकी चेतावनी को किसी ने नहीं सुना और देखते ही देखते इस स्थान पर छह दुकानें बनकर तैयार हो गईं और उन पर व्यवसाय होने लगा था।</p>

<p style="text-align: justify;"><strong>कानूनी पेचीदगियों में उलझी हुई थी जमीन </strong></p>

<p style="text-align: justify;">आईडीए के संपदा अधिकारी राजकुमार हलधर ने बताया कि इस जमीन पर कतिपय प्रभावी लोगों द्वारा कब्जा कर लिए जाने के कारण लंबे समय से यह मामला कानूनी पेचीदगियों में उलझा हुआ था। इसमें भी सरकार के पक्ष में निर्णय आ गया था। इसके अलावा विगत दिनों इस सरकारी जमीन पर कब्जे की लोकायुक्त तक भी प्रमाण सहित शिकायत हुई थी। वहां से लगी फटकार के बाद प्रशासन सक्रिय हुआ और शुक्रवार को आईडीए व नगर निगम द्वारा संयुक्त कार्रवाई करते हुए उक्त जमीन मुक्त कराई गई।</p>
