<p style="text-align: justify;"><strong>जबलपुर</strong>। गढ़ा थानाक्षेत्र में मंगलवार को छेड़छाड़ का विरोध करने पर युवक की चाकू मार कर नृशंस हत्या कर दी गई। इस घटना से आक्रोशित लोगों ने गढ़ा थाना के सामने लाश रखकर सड़क पर चकाजाम किया । इस दौरान सैकड़ों की संख्या में मौजूद लोगों ने पुलिस प्रशासन मुर्दाबाद के नारे लगाए तथा आरोपियों की शीघ्र गिरफ्तारी की मांग की। ज्ञात हो कि मंगलवार को छेड़छाड़ का विरोध करने पर सिंगरहा मोहल्ला निवासी कन्हैया सिंगरहा की चाकू मार कर उस वक्त हत्या कर दी गई जब वह अपने दोस्त दुर्गेश और गौरव सोंधिया के साथ बाइक से आनंद कुंज के पास चाय पीने जा रहा था। रास्ते में उसे लोधी मोहल्ला निवासी सौरभ लोधी, भोला लोधी, अंतरिक्ष बर्मन और प्रशांत लोधी मिले। आरोपितों ने पुराने विवाद का जिक्र करते हुए गाली-गलौज शुरू कर दी थी। कन्हैया ने विरोध किया, तो चारों ने उस पर चाकुओं से उसकी पसली के पास हमला कर दिया। हमले में कन्हैया की मौत हो गई थी।</p>

<p style="text-align: justify;"><strong>पीएम के बाद हुई भीड़ एकत्र</strong></p>

<p style="text-align: justify;">बताया गया कि सुबह पीएम के उपरांत शव परिजनों को सौंप दिया गया। इस दौरान कन्हैया के मित्र , रिश्तेदार तथा मोहल्ले के सैकड़ों लोगों की भीड़ एकत्र हो गई। उन्होंने शव को गढ़ा थाने के सामने रखकर प्रदर्शन शुरू किया। काफी समय चले प्रदर्शन के बाद एएसपी तथा सीएसपी के समझाने तथा आरोपियों की जल्द गिर&mu;तारी करने के आश्वासन के बाद चकाजाम खत्म किया गया तथा बाद में मृतक का अंतिम संस्कार हुआ।</p>
