<p style="text-align: justify;"><strong>चेन्नई</strong>। मद्रास हाईकोर्ट का कहना है कि तमिलनाडु सरकार को सप्ताह में एक दिन पुलिसकर्मियों को अवकाश देने पर विचार करना चाहिए, जैसा कि हर सरकारी कर्मचारी को दिया जाता है। हाई कोर्ट ने कहा कि इससे वे भी अपने परिवार के साथ समय बिता पाएंगे। इस दौरान हाई कोर्ट ने सरकार से पूछा कि अन्य कर्मचारियों की तरह पुलिसकर्मियों को सप्ताह में एक दिन का अवकाश क्यों नहीं दिया जा सकता ? पुलिस बल शिविर की मौजूदा प्रणाली को समाप्त करने के लिए दायर याचिका पर सुनवाई करते हुए न्यायामूर्ति एन किरुबाकरन ने कहा, हर सरकारी कर्मचारी को सप्ताह में एक दिन अवकाश मिलता है ताकि वह अपने परिवार वालों के साथ समय बिता पाएं। इसी तरह पुलिसकर्मियों को सप्ताह में एक दिन का अवकाश क्यों नहीं दिया जा सकता ? इससे उन्हें खुद को तरोताजा करने में मदद मिलेगी और उनका तनाव कम होगा।</p>
