<p style="text-align: justify;"><strong>भोपाल</strong>।<strong> </strong>चुनावी वर्ष में मैदानी फॉरेस्ट अफसरों और बेजा कब्जाधारियों के बीच टकराव की स्थिति बढ़ती जा रही है। आलम यह है कि सिर्फ सात जिलों में ही दो हजार हेक्टेयर वन भूमि पर कब्जा किया गया , प्रदेशभर में यह आंकड़ा छह हजार हेक्टेयर का होता है। इन कब्जाधारियों को राजनीतिक संरक्षण मिल रहा है। यही वजह है कि कई क्षेत्रों में हिंसक वारदातें हो रही हैं। वन महकमे में रोज कहीं न कहीं बुरहान वनमंडल के नेपानगर के रेंज लावरा के कम्पार्टमेंट 261 में वन भूमि पर कब्जे को लेकर पांच दिन पहले गोलियां चल गर्इं। फॉरेस्ट अफसरों ने इस बात की लिखित जानकारी शासन और विभाग के मुखिया को दे दी है कि राजनीतिक संरक्षण में बुरहानपुर, नेपानगर और बैतूल अतिक्रमणकारी वन भूमि पर कब्जा करने की होड़ मची है। कब्जाधारियों को उम्मीद है कि चुनावी वर्ष में उन्हें पट्टा मिल जाएगा। एक अफसर का कहना है कि यह प्रवृति खास नेताओं के &lsquo;मैं हूं ना&rsquo; के फेर में कब्जाधारियों का मनोबल ऊंचा है।</p>

<p style="text-align: justify;"><strong>सरकार की ओर से कोई डेड लाइन नहीं</strong></p>

<p style="text-align: justify;">वन अधिकार अधिनियम 2006 के तहत 12 दिसम्बर 2005 से काबिजों को पट्टे देने का प्रावधान है। सरकार के मंत्री से लेकर सत्तारूढ़ दल के नेताओं ने वोटों हासिल करने के लिए इस प्रावधान के विपरीत जाकर गैरकानूनी ढंग से पट्टा दिलाने में लगे है। मंत्रियों और नेताओं के पट्टा दिलाने के आश्वासन से अतिक्रमण की घटनाएं बढ़ी है। पट्टे मिलने की उम्मीद में लोग सत्तारूढ़ दल के नेताओं की मदद से आए दिन वन भूमि पर कब्जे कर रहे हैं। इसके कारण फारेस्ट और आदिवासियों के बीच संघर्ष की स्थिति बन रही है। इसके पहले बुरहानपुर में अतिक्रमण हटाने पहुंचे वन विभाग के अमले को बैरंग लौटना पड़ा।</p>

<p style="text-align: justify;"><strong>कैसे किया जाता है अतिक्रमण</strong></p>

<p style="text-align: justify;">राजनीतिक दलों के दबंग नेता आदिवासियों को अपना मोहरा बनाते हैं। वे आदिवासियों को वन भूमि पर कब्जा करने के लिए प्रेरित करते है। नेता वनों की कटाई करवाकर उन्हें झुग्गी बनाने में मदद करते हैं और वे काबिज हो जाते है तो उनसे खेती और टिम्बर की कटाई करवाते है।</p>

<p style="text-align: justify;"><strong>अब तक कितने मर्तबा हो चुका है संघर्ष</strong></p>

<p style="text-align: justify;">वर्ष 2015 में वन भूमि से कब्जा हटाने के लिए चलाए अभियान में वन अमले पर 36 से अधिक हमले की वारदात हो चुकी है। बुरहानपुर वन मंडल मेंअतिक्रमण हटाने पहुंचे वन अमले पर 14 बार हमला हआ। गुना में 8 और पश्चिम बैतूल 7 बार विवाद हो चुके हैं।</p>
