<p style="text-align: justify;"><strong>ग्वालियर&nbsp;</strong>।&nbsp;<strong> </strong>किराए से रहने वाली महिला का शव कमरे में पड़ा मिला। उसके गले में कपड़े के बेल्ट का फंदा लगा हुआ था। उसकी तीन साल की बेटी गायब थी। जब घटना की सूचना पुलिस को मिली तो मौके पर पहुंचकर जांच पड़ताल की, तब किराएदारों ने बताया कि महिला का पति रात में आया था। वही बच्ची को अपने साथ ले गया। हालांकि दोपहर बाद आरोपी स्वयं ही थाने पहुंचा और अपना अपराध स्वीकार कर लिया। जानकारी के अनुसार रिवरव्यू कॉलोनी निवासी कमल सिंह के मकान में भावना पत्नी इन्द्रराज वर्मा 33 वर्ष किराए से रहती थी, जबकि उसका पति नदीपार टाल में रहता था। रात में इन्द्रराज अपनी पत्नी और बेटी से मिलने के लिए रिवरव्यू कॉलोनी पहुंचा था। पति-पत्नी के बीच विवाद हुआ, इसके बाद वह अपनी बेटी को लेकर रात में ही चला गया। जब मंगलवार की दोपहर पड़ोस में रहने वाले किराएदार की चार साल की बच्ची भावना की बेटी के साथ खेलने पहुंची, तब घटना का पता चला। बच्ची ने अपने परिजनों को बताया कि आंटी लेटी हंै और उनके गले में बेल्ट बंधा है। इसके बाद पुलिस को सूचना दी गई। मौके पर पहुंची पुलिस ने जांच पड़ताल कर शव को पीएम हाउस पहंचा दिया। मैंने पत्नी को मार दिया कुछ समय बाद इन्द्रराज स्वयं ही थाने पहुंच गया और उसने स्वीकार कर लिया कि उसने अपनी पत्नी की हत्या की है। उसने बताया कि उसका चरित्र खराब था, आए दिन किसी के साथ भी चली जाती थी। जिस तरह का उसका आचरण था, कहीं वैसी ही मेरी बेटी न हो जाए, इसलिए उसे ठिकाने लगा दिया।</p>

<p style="text-align: justify;"><strong>पति से विवाद के चलते अलग रहती थी</strong></p>

<p style="text-align: justify;">भावना का पति इलेक्ट्रीशियन है। उसकी अपने पति से नहीं बनती थी, इसलिए उसने किराए से अलग कमरा ले रखा था। पति इसी बात का विरोध करता था। पुलिस ने बताया कि ऐसा पता चला है कि भावना कई बार अपना घर छोड़कर दस-दस दिन के लिए गायब हो जाती थी। अभी कुछ समय पहले 15 दिन के लिए जब वह भोपाल चली गई, तो इन्द्रराज ने गुमशुदगी दर्ज कराई थी।</p>
