<p style="text-align: justify;"><strong>नई दिल्ली</strong>। दिल्ली और मुंबई जैसे महानगरों में अब बारिश के मौसम में जलभराव जैसी समस्याओं से छुटकारा मिलने वाला है। नेताजी सुभाष इंस्टीट्यूट आॅफ टेक्नोलॉजी नई दिल्ली के इंजीनियरिंग छात्रों की टीम ने एक ऐसा एआई (आर्टीफिशियल इंटेलीजेंस) तैयार किया है जो उस इलाके की पहचान करने में मदद करेगा जहां बरसात के मौसम में जलभराव का खतरा ज्यादा होता है। आविष्कार से बड़े-बड़े शहरों में बारिश के मौसम में जलभराव से होने वाले असुविधाओं से और सड़क जाम से छुटकारा मिल सकता है। अमन बंसल और अपूर्व गुप्ता ने आविष्कार के लिए वर्षा की मात्रा, ट्रैफिक और लोकेशन एरिया का आंकड़ा निकाल कर उन जगहों पर जलभराव की संभावनाओं का पता लगाया।&nbsp;</p>

<p style="text-align: justify;"><strong>जलभराव की स्थिति कई देशों में है आम</strong></p>

<p style="text-align: justify;">एनएसआईटी के ऋृषभ गुप्ता ने कहा कि भारत जैसे कई विकासशील देशों में बारिश के मौसम में जलभराव की समस्या आज भी आम है। हमारा ये आविष्कार दिल्ली के लिए भी कारगर हो सकता है। उन्होंने बताया कि उबर के डेटा की मदद से हम 5-10 दिनों के भीतर दिल्ली का रिजल्ट बता सकते हैं। गुप्ता ने बताया कि ये एक ऐसी प्रणाली है जिसकी गणना गूगल भी नहीं कर सकता है। इसके पहले अलग-अलग लोकेशन पर लगाए गए एक खास डिवाइस के जरिए वहां के मौसम में उपलब्ध नमी की मात्रा, वहां के ट्रैफिक के आंकड़ों के बारे में पता लगाया जाता था। वे बताते हैं कि वे डिवाइस काफी महंगे होते हैं। गुप्ता ने बताया कि हम ट्रैवल टाइम के आंकड़ों को उबर के द्वारा आसानी से प्राप्त कर सकते हैं जिससे हमें इस काम को करने में मदद मिल सकती है। इस प्रणाली से दुर्घटना संभावित इलाकों का भी पता लगाया जा सकेगा। इससे फायदा होगा कि पहले से दुर्घटना का पता चलने पर वहां एंबुलेंस की पहुंच आसानी से हो सकेगी।</p>
