<p style="text-align:justify"><strong>इंदौर &nbsp;</strong>।&nbsp; इंदौर को फिर एक बार रेलवे बोर्ड एक सौगात दे सकता है। यात्रियों को जल्द ही इंदौर से पटना जाने वाली ट्रेन सप्ताह में तीन दिन उपलब्ध होगी। इस संबंध में प्रस्ताव रेलवे बोर्ड में पहुंच चुका है। आने वाले दिनों में रेलवे बोर्ड की टाइम टेबल कमेटी की बैठक में इस ट्रेन के दिन का निर्धारण किया जाएगा। इस ट्रेन का एक फेरा बढ़ने से सप्ताह में दो दिन चल रही ट्रेनों की वेटिंग तो कम होगी ही, साथ ही यात्रियों को एक दिन और ट्रेन उपलब्ध हो पाएगी। वर्तमान में एक ट्रेन इंदौर-पटना एक्सप्रेस जारी है, वहीं दूसरी ट्रेन इंदौर-राजेंद्र नगर एक्सप्रेस चल रही है। प्रस्ताव के हिसाब से इन दोनों ट्रेनों में से किसी एक का फेरा बढ़ाया जा सकता है। बताया जा रहा है कि इस ट्रेन का बढ़ाया जाने वाला एक दिन सोमवार हो सकता है। अभी इंदौर से पटना के लिए सप्ताह के प्रत्येक बुधवार और शनिवार को ट्रेनें चल रही हैं। इन दोनों ट्रेनों में से एक सुलतानपुर होते हुए तो दूसरी फैजाबाद होते हुए चलाई जा रही है। इनमें जल्दी ही रेलवे बोर्ड द्वारा संशोधन किया जाना है। इस संशोधन के बाद पटना के लिए इंदौर से सप्ताह में तीन दिन सीधी ट्रेन मिल सकेगी। लोकसभा स्पीकर सुमित्रा महाजन की ओर से रेलवे यात्री सुविधा समिति के सदस्य नागेश नामजोशी ने बताया कि इंदौर-पटना ट्रेन का एक फेरा बढ़ाने के लिए अनुमति मिल चुकी है, जिसका समय भी अन्य दिनों की तरह ही रहेगा। यह ट्रेन किस दिन चलेगी, इस संबंध में अभी तक आधिकारिक तौर पर तो कुछ घोषणा नहीं हुई है, लेकिन संभवत: यह ट्रेन सोमवार को ही चल सकती है।</p>

<p style="text-align:justify"><strong>लंबी वेटिंग से मिलेगी राहत पटना के लिए</strong></p>

<p style="text-align:justify">इंदौर से एक अनारक्षित कोच की ट्रेन चलाए जाने के लिए भी प्रस्ताव रेलवे बोर्ड को भेजा है। संभवत: इसी अनारक्षित ट्रेन को टाइम टेबल कमेटी की बैठक में हरी झंडी मिल जाएगी। ऐसे में यात्रियों को पटना के लिए एक और ट्रेन मिलेगी। वहीं, लंबी वेटिंग से भी उन्हें राहत मिलेगी।</p>
