<p style="text-align: justify;"><strong>भोपाल&nbsp;</strong>।<strong>&nbsp;</strong> विधानसभा का मानसून सत्र निर्धारित समय से तीन पहले समाप्त होने के बाद शेष अवधि तक कांग्रेस विधायक दल ने बुधवार से डमी विधानसभा की कार्यवाही शुरू की है। इस कड़ी के दूसरे दिन गुरूवार को नागौद विधायक यादवेन्द्र सिंह के सभापतित्व में चली कार्यवाही में कांग्रेस विधायक दल के सचेतक विक्रम सिंह नातीराजा ने भाजपा सरकार के खिलाफ 49 बिन्दुओं का अविश्वास प्रस्ताव पेश किया। अविश्वास प्रस्ताव पर बोलते हुए कांग्रेस के युवा विधायक जीतू पटवारी ने सरकार पर बिजली के नाम पर 1 लाख 35 हजार करोड़ रूपए के घोटाले का आरोप लगाया है। अविश्वास प्रस्ताव पेश करते हुए विधायक विक्रम सिंह नातीराजा ने कहा कि कांग्रेस विधायक दल के सचेतक श्री विक्रम सिंह नातीराजा ने कांग्रेस विधायक दल द्वारा भाजपा सरकार के खिलाफ लाए गए अविश्वास प्रस्ताव पेश करते हुए कहा कि भाजपा ने प्रदेश के किसानों आम जनता और गरीबों के साथ ठगी की है। मुख्यमंत्री का भ्रष्टाचार में जीरो टॉलरेंस का दावा हंसी का पात्र बन गया है। पूरा प्रदेश खाओ और खाने दूंगा की नीति पर चल रहा है। मुख्यमंत्री की घोषणाएं चीन की दीवार बन गई हैं।</p>

<p style="text-align: justify;"><strong>सरकार पर जितना कर्ज उतने का घोटाला</strong></p>

<p style="text-align: justify;">कांग्रेस विधायक जीतू पटवारी ने मुख्यमंत्री और भाजपा सरकार पर तीखा हमला बोलते हुए कहा कि पिछले 15 साल में मध्यप्रदेश में बिजली और कोयला खरीदी के नाम पर 1 लाख 35 हजार करोड़ रूपए का घोटाला किया है। उन्होंने कहा कि यह घोटाला उतना ही है जितना प्रदेश सरकार पर कर्ज है। उन्होंने कहा कि कोयले की कमी को लेकर शिवराज सरकार हमेशा रोती रही है। जबकि यह कमी कृत्रिम रूप से पैदा की जाती थी। इसका प्रमाण है कि वर्ष 2017-18 में मध्यप्रदेश सरकार ने 216 लाख टन सालाना कोयले आवंटन के विरूद्ध मात्र 127 लाख टन कोयला उठाया।</p>

<p style="text-align: justify;"><strong>स्थानीय से तीन गुना महंगा विदेशी कोयला</strong></p>

<p style="text-align: justify;">पटवारी ने सवाल किया कि जब कोयले की कमी है तब फिर पूरा आवंटित कोयले का उपयोग क्यों नहीं किया गया। सिंगाजी पावर प्लांट में विगत तीन वर्षो में ज्यादा लागत के कारण प्रदेश को 12 हजार करोड़ का अतिरिक्त नुकसान उठाना पड़ा है। पटवारी ने आरोप लगाया कि भाजपा सरकार विदेशों से कोयला आयात कर रही है। जिससे प्रति टन कोयले की कॉस्ट 12 हजार पड़ेगी, जो हमारे यहां उपलब्ध कोयले की कीमत से तीन गुना ज्यादा होगा। उन्होंने बताया कि टेंडर निकल चुका है और शीघ्र ही अडानी जी को इसका आॅर्डर मिल जाएगा।</p>
