<p style="text-align: justify;"><strong>जबलपुर</strong>। डुमना एयरपोर्ट रोड पर स्थित त्रिपल आईटीडीएम के पास स्थित ढाबा में हुई फायरिंग और लगातार हो रही गुंडागर्दी किसी बड़ी घटना का इंतजार कर रही है। यही वजह है कि जिस फायरिंग की खबर पर पुलिस घंटों सक्रिय रही और ओमती में बदमाशों की स्कॉर्पियो भी रोकी गई लेकिन बाद में पूरी घटना को सिरे से खारिज कर दिया गया। ऐसा क्यों किया गया यह जवाब पुलिस के ही पास है। गौरतलब है कि सीरियल पॉश इलाकों से जुड़ा हुआ डुमना एयरपोर्ट क्षेत्र के बीच का हिस्सा इन दिनों आपराधिक घटनाओं को लेकर लगातार सुर्खियों में बना हुआ है। दिन में लड़कियों से छेड़छाड़, रंगरेलियां और फूहड़ता की शिकायतें पुलिस के पास पहुंचती हैं तो शाम ढलते ही देर रात तक फायरिंग, बमबाजी और दीगर तरह से बदमाशी की हरकतें पुलिस की नींद उड़ा देती हैं।</p>

<p style="text-align: justify;"><strong>कैसे पार कर गए 2 थाने </strong></p>

<p style="text-align: justify;">रविवार की रात भी कुछ ऐसा ही हुआ। ढाबे में चल रही शराबखोरी के बीच विवाद हुआ और फिर डुमना क्षेत्र फायरिंग से गूंज गया। पुलिस जब तक सक्रिय होती, तब तक बदमाश वहां से भाग निकले। इतना ही नहीं बदमाश खमरिया और सिविल लाइन थाने की सीमा रेखा पार करते हुए ओमती पहुंच गए लेकिन उन्हें कोई नहीं रोक पाया।</p>

<p style="text-align: justify;"><strong>पुलिस ने ही घर भिजवाया</strong></p>

<p style="text-align: justify;">पुलिस के मुताबिक गोटेगांव निवासी विमल राठौर नामक युवक अपने किसी रिश्तेदार को एयरपोर्ट छोड़ने गया था। इसी दौरान वह रास्ते में मैगी पाइंट ढाबा में रुक गया और वहां पवन यादव व उसके साथियों से विवाद हो गया। यह विवाद काफी बढ़ा और विमल किसी तरह से जान बचाकर वहां से भाग खड़ा हुआ। बाद में पुलिस की मदद से उसे घर रवाना किया गया।</p>
