<p style="text-align: justify;"><strong>नई दिल्ली</strong>। लोक सभा अध्यक्ष सुमित्रा महाजन ने शुक्रवार को कहा कि राजनीतिक जीवन में सफलता के लिए परिश्रम, प्रामाणिकता और पवित्रता आवश्यक है। लोकसभा अध्यक्ष विजन इंडिया फाउंडेशन द्वारा आयोजित कार्यक्रम के अंतर्गत आईआईटी, एनएलयू, येल, एलएसई, मैनचेस्टर आदि संस्थानों से आए छात्रों और भूतपूर्व छात्रों से बातचीत कर रही थीं। अपने निर्वाचन क्षेत्र इंदौर से संबंधित एक प्रश्न का उत्तर देते हुए कहा कि वहां अच्छा संपर्क,आर्थिक और समावेशी विकास सुनिश्चित करना उनकी वरीयता रही है। कार्यक्रम में 85 कैंपस के 160 प्रतिनिधि आए हैं।</p>

<p style="text-align: justify;"><strong>&lsquo;मीडिया अच्छी बहस के बजाय हंगामे को तवज्जो देता है&rsquo;</strong></p>

<p style="text-align: justify;">सुमित्रा महाजन ने कहा कि सांसदों को महसूस करना चाहिए कि लोग संसद में होने वाले व्यवधान को देख रहे हैं और वे चुनाव के समय &lsquo;उचित फैसला&rsquo; करेंगे। उन्होंने कहा कि संसद &lsquo;चर्चा, बहस और फैसला&rsquo; करने का स्थान है लेकिन यहां बस व्यवधान हो रहा है। सभी सांसदों को नियमों की पुस्तिका दी गयी है, उन्हें नियमों का पालन करना चाहिए। मी डिया भी अच्छी बहस के बजाय व्यवधान को ही ज्यादा तवज्जो देता है। महिला आरक्षण ठीक लेकिन वे कार्यवाही में भी हिस्सा लें : महाजन ने कहा कि महिलाओं के लिए नौकरियां सृजित करने हेतु नीतियों में बदलाव किया जाना चाहिए ताकि वे घर और कार्यस्थल के बीच तालमेल बिठा सकें। महाजन ने कहा कि संसद में महिला आरक्षण की मांग जायज है परंतु यह भी सुनिश्चित किया जाना चाहिए कि महिला सांसद सभा की कार्यवाही में अच्छे और सार्थक ढंग से भाग लें।</p>
