<p style="text-align: justify;"><strong>मास्को</strong>। विश्व कप की सबसे निचली रैंकिंग की टीम होने के बावजूद नॉकआउट दौर में पहुंच चुके रूस और उसके समर्थकों के तूफ़ान को राउंड-16 के नॉकआउट मुकाबले में रोकना पूर्व चैंपियन स्पेन के लिए सबसे बड़ी चुनौती होगी। विश्व कप में कई बड़े उलटफेर हो चुके हैं और विश्व की नंबर एक टीम तथा गत चैंपियन जर्मनी पहले ही राउंड में हारकर बाहर हो चुकी है, ऐसे में नॉकआउट दौर में उलटफेर की संभावना से इंकार नहीं किया जा सकता और वह भी तब जब किसी भी टीम के लिए सब कुछ दांव पर लगा हो। मेजबान रूस ने तमाम आलोचनाओं और उसे अपने ही देश में नकार दिए जाने के बावजूद राउंड-16 में पहुंच कर सबकुछ हासिल कर लिया है, जो उसे चाहिए था। रूस के पास अब गंवाने के लिए कुछ नहीं है। इस मुकाबले में असली दबाव तो 2010 की चैंपियन स्पेन पर रहेगा, जिसे रूसी टीम के सातवें आसमान को छूते मनोबल और रूसी समर्थकों के आसमान को छूते शोर से मुकाबला करना होगा। स्पेन की टीम इस मुकाबले में जीत की प्रबल दावेदार रहेगी और इसी बात का उस पर सबसे ज्यादा दबाव रहेगा। आंकड़ों पर नजर डाली जाए तो सोवियत संघ के विभाजन के बाद रूस ने स्पेन को कभी नहीं हराया है और उसे 2 ड्रा, 4 हार का सामना करना पड़ा है। उनका पिछला मुकाबला नवंबर 2017 में एक मैत्री मैच में हुआ था, जो 3-3 से ड्रा रहा था। स्पेन ने रूस के खिलाफ पिछले तीन मैचों में 10 गोल किए हैं।</p>
