<p style="text-align: justify;"><strong>झाबुआ </strong>&nbsp; । गुरुवार शाम को जिले में जमकर आंधी चलने से कई जगहों पर भारी नुकसान की खबरें हैं। जिले में कई जगह पर विद्युत पोल व पेड़ धराशायी होने से उनके नीचे दबने वाहन भी क्षतिग्रस्त हो गए। वहीं गुरुवारशुक्रवार की मध्यरात्रि को आकाशीय बिजली गिरने से जिले में दो लोगों की मौत हो गई। आंधी-तूफान के चलते विद्युत वोल्टेज कम-ज्यादा होने से कई लोगों के इलेक्ट्रॉनिक सामान खराब हो गए, जिससे भारी नुकसान हुआ। प्रशासनिक सिस्टम भी इस बारिश के सामने फेल नजर आया। झाबुआ जिले के कालीदेवी थाने के वागलावाट गांव मे गुरुवार शाम 5 बजे अपने खेत से लौट रहे युवक राकेश पिता बदिया (28) पर अचानक बिजली गिरी, जिससे मौके पर ही उसकी मौत हो गई। इसी प्रकार गुरुवार शाम 15 वर्षीय कालू मानसिंह डामर निवासी करणगढ़ अपने काका के साथ माही नदी में नहाकर लौट रहा था कि उस पर बिजली गिर गई, जिससे उसकी वहीं मौत हो गई। मामला बामनिया पुलिस चौकी का है।</p>

<p style="text-align: justify;"><strong>आंधी ने मचाया कहर</strong></p>

<p style="text-align: justify;">जिले में कुछ ही पल के लिए आई आंधी ने कहर मचा दिया। मेघनगर, थांदला, पेटलावद, पारा, राणापुर आदि स्थानों पर इस आंधी के कारण कई लोग प्रभावित हुए। कई जगह मकानों के चद्दर तक उड़ गए। कई स्थानों पर विद्युत पोल गिरने के भी समाचार प्राप्त हुए हैं। कल्याणपुरा में आंधी से यशवंत चौहान के गोदाम पर खडी बोलेरो एवं मैक्स गाड़ियों पर पेड गिर गया, जिसकी वजह से दोनों में भारी नुकसान हुआ। वहीं झाबुआ पुलिस लाइन पीछे विद्युत विभाग के दो पोल भी गिरे। वहीं पारा क्षेत्र में अमरसिंह भूरिया के मकान के चद्दर उड़ने से एक व्यक्ति मरते-मरते बाल-बाल बचा।</p>

<p style="text-align: justify;"><strong>फ्रीजटीवीकूलर जले</strong></p>

<p style="text-align: justify;">राणापुर में नगर की अयोध्या बस्ती वार्ड क्रमांक 6 में शाम करीब 8 बजे अचानक वोल्टेज बढ़ने से घरों में मोबाइल, टीवी व फ्रिज आदि उपकरण जल गए। मीटर और तारों के जोड़ से भी धुआं उठा। अयोध्या बस्ती में अचानक फाल्ट होने से लगभग सभी घरों में नुकसान हुआ। इसके अलावा करीब अन्य घरों में भी नुकसान होना बताया गया है। लोगों ने बताया अचानक धमाके की आवाज आई और फिर फ्रिज-टीवी व मीटर, तारों के जोड़ आदि में धुआं उठा। मायाराम कौशल ने बताया मोबाइल चार्ज हो रहा था। फाल्ट होने के बाद चार्जर जल गया। मोबाइल भी खराब हो गया। अयोध्या बस्ती के लोगों ने बताया मीटर के मेन स्वीच भी जला। राहुल जैन ने बताया के हमारे घर टीवी जल गई ।</p>

<p style="text-align: justify;"><strong>प्रशासनिक सिस्टम फेल</strong></p>

<p style="text-align: justify;">आंधी के सामने प्रशासनिक सिस्टम जो एक महीने पहले से अपने आपको चुस्त-दुरुस्त व निपटने के उपाय करता रहा। वह इस आंधी व बारिश के सामने घुटने टेकता नजर आया। कई क्षेत्रों में मामूली सी बारिश के कारण ही घरों में पानी भर गया है। थांदला गेट स्थित सब्जी मंडी में लबालब पानी भर जाने से कीचड़ ही कीचड़ हो गया, जिससे उनका धंधा चौपट सा नजर आया। झाबुआ के शहीद चंद्रशेखर कॉलेज मैदान में मामूली सी बारिश से स्विमिंग पूल जैसा नजारा देखने को मिला। कलेक्टर कार्यालय में कई विभागों में मामूली सी बारिश से कमरे में पानी भर जाने के कारण अधिकारी व कर्मचारी भागते नजर आए।</p>
