<p style="text-align:justify"><strong>ग्वालियर</strong>। पाइप के जरिए सीधी पीएनजी गैस रसोई तक पहुंचाने वाली अवंतिका गैस कंपनी की पाइप लाइन बुधवार सुबह 6 बजे फट गई, जिससे सैकड़ों परिवार दहशत में सड़क पर खड़े होकर मदद के लिए गैस एजेंसी से सम्पर्क साधते रहे। 2 घंटे बाद एजेंसी के कर्मचारी मदद के लिए पहुंचे, तब उन्होंने राहत की सांस ली। हालांकि फायर ब्रिगेड और पुलिस भी मौके पर पहुंच गई और गैस का रिसाव रोकने में जुट गए, लेकिन मैन लाइन से गैस रिसने के कारण वह भी असहाय नजर आए। बुधवार सुबह करीब 6 बजे सिटी सेंटर स्थित ग्रीन गार्डन कैम्पस में स्थित गुलमोहर अपार्टमेंट, अमलताश अपार्टमेंट, रजनीगंधा अपार्टमेंट और कचनार अपार्टमेंट के निवासी रेन वाटर हार्वेस्टिंग के लिए गड्ढा खुदवा रहे थे, तभी अवंतिका गैस की लाइन लीकेज होते ही पीएनजी गैस तेजी से रिसने लगी। गैस का रिसाव होने के बाद आसपास के इलाके में दहशत फैल गई और अपार्टमेंट में रहने वाले परिवार घरों से बाहर आकर सड़क पर खड़े हो गए। गैस का रिसाव बंद करने के लिए लोगों ने ग्वालियर अवंतिका के अधिकारियों से सम्पर्क साधा, लेकिन जब वहां फोन नहीं उठा तो इंदौर सूचना दी, लेकिन वहां से भी कोई जवाब नहीं मिला तो उज्जैन खबर की। वहां से सूचना मिलते ही ग्वालियर की टेक्नीशियन टीम घटनास्थल पर पहुंची और गैस का रिसाव बंद किया।</p>
