<p style="text-align: justify;"><strong>हरदोई</strong>। यूपी के हरदोई जिले में हैरान करने वाला मामला सामने आया है। यहां एक शख्स को काले कोबरा ने काट लिया तो उसने गुस्से में उसे पकड़ लिया और कोबरा पर दोबारा खुद को काटने के लिए चिल्लाने लगा इसके बाद कोबरा ने उसे दोबारा काट लिया। दो बार काटने के बाद लोगों ने उसे अस्पताल में भर्ती कराया, जहां इलाज के बाद वह पूरी तरह ठीक है।</p>

<p style="text-align: justify;"><strong>घर से निकले थे नाराज होकर</strong></p>

<p style="text-align: justify;">कछौना थाने के कामीपुर गांव के रहने वाले सरफराज (42) स्थानीय एफसीआई गोदाम में पल्लेदार मजदूरों के ठेकेदार हैं। विगत दिवस घर से गुस्सा होकर निकले सरफराज जब गोदाम में पहुंचे तो वहां बोरियों के बीच में बैठे एक काले नाग ने उनकी उंगली में काट लिया। प्रत्यक्षदर्शियों के मुताबिक घर से गुस्से में निकले सरफराज इससे और गुस्से में भर गए और कोबरा को हाथ से पकड़कर चिल्लाते हुए अपनी उंगली उसके पास ले गए और दोबारा काटने को कहते हुए यह बोले कि अब हम भी मरेंगे और तुमको भी काट के मार देंगे। गुस्साए काले कोबरा ने सरफराज को दोबारा उंगली में काट लिया। मौके पर मौजूद लोगों ने सरफराज की हरकत को देखा तो जल्दी से सरफराज के हाथ से किसी तरह सांप छुड़वाया । इसके बाद तत्काल सरफराज को जिला चिकित्सालय भेजा।</p>

<p style="text-align: justify;"><strong>सरकारी अस्पताल के डॉक्टर भी देखकर हैरान</strong></p>

<p style="text-align: justify;">जिला चिकित्सालय के इमर्जेंसी में तैनात डॉ. मनोज देशमणि के मुताबिक, सरफराज की हालत इस समय सही है। सरफराज की हाथ की उंगलियों में सांप के दो बार काटने के निशान हैं। डॉक्टर भी सरफराज की केस हिस्ट्री के बाद हैरान हैं कि जिस जहरीले सांप द्वारा सरफराज ने काटा जाना बताया है, उसके जहर का उन पर बहुत मामूली असर है।</p>
