<p style="text-align: justify;"><strong>इंदौर</strong>। गैरेज से दोस्त के साथ बाइक पर घर लौट रहे युवक की संदिग्ध अवस्था में मौत हो गई है। परिजन ने हत्या की आशंका जताई है, जबकि पुलिस इसे दुर्घटना मान रही है। पोस्टमॉर्टम करवाकर पुलिस ने शव को परिजन को सौंप दिया है। बताया जा रहा है कि इमरान पिता मुन्ना (28) निवासी फिरोज गांधीनगर का बायपास पर गैरेज है। वह शनिवार रात गैरेज बंद कर वहां काम करने वाले कल्लू के साथ बाइक से घर लौट रहा था। कल्लू का कहना है कि छोटी लखानी फैक्ट्री के सामने किसी गाड़ी ने टक्कर मार दी, जिससे इमरान को सिर में गंभीर चोट लगी, अस्पताल लाते समय उसकी मौत हो गई। मृतक के भाई वसीम का कहना है कि उसके पास कॉल आया था कि इमरान का एक्सीडेंट हो गया है। परिजन तत्काल घायल को आॅटो से लेकर एमवाय अस्पताल पहुंचे, लेकिन बचाया नहीं जा सका। वसीम का कहना है कि बाइक कालू की थी और उसे खरोंच तक नहीं आई। उनके साथ दूसरे साथी भी थे। इन सबके मोबाइल बंद हैं। कालू नहीं बता रहा है कि टक्कर किस गाड़ी ने मारी थी। वसीम का कहना है कि उसे पता चला है कि सबने पार्टी मनाई थी। आजादनगर पुलिस ने शव पीएम के बाद परिजन को सौंपते हुए जांच शुरू कर दी है। हादसा कैसे हुआ, इसकी जानकारी नहीं है। आसपास लगे सीसीटीवी कैमरों के फुटेज पुलिस खंगाल रही है। इस मामले में आजाद नगर पुलिस का कहना है कि पीएम रिपोर्ट आने के बाद ही मौत के कारणों का पता चल सकेगा।</p>
