<p style="text-align: justify;"><strong>मनावर</strong>। बजरंग दल के राष्ट्रीय संयोजक सोहन सोलंकी के प्रथम गृहनगर आगमन पर बजरंग दल, विहिप, दुर्गा वाहिनी, मातृ शक्ति के नेतृत्व में परफेक्ट एकेडमी से भव्य स्वागत रैली निकाली गई। यह रैली लोहार पट्टी, मालवीय चौपाटी, गांधी चौराहा होते हुए जाजमखेड़ी के लिए रवाना हुई। गौरतलब है कि सोलंकी मनावर के जाजमखेड़ी के निवासी हैं। स्वागत रैली में बड़ी संख्या में युवा व हिन्दू समाजजन भगवा ध्वज लिए बाइक, वाहन व पैदल शामिल हुए। जगह-जगह सोलंकी का हिन्दू समाज व विभिन्न सामाजिक, राजनैतिक संगठनों ने पुष्पवर्षा, केशरिया दुपट्टा व पुष्पहार से स्वागत किया। क्रांति चौपाटी पर भाजपा के नगर मंडल अध्यक्ष समीरमल जैन, ग्रामीण मंडल अध्यक्ष शांतिलाल पाटीदार, सहित भाजपा कार्यकर्ता, तहसील कार्यालय के सामने जनपद अध्यक्ष योगेंद्र मुवेल, जनपद उपाध्यक्ष प्रतिनिधि मुकेश मंडलोई, नेहरू पार्क के पास अभा सिर्वी समाज के प्रदेश अध्यक्ष कैलाश मुकाती, गोपाल मुकाती, राधेश्याम मुकाती, मनीष राठौर, गोविंद चोयल, रमेश चोयल, जगदीश चोयल, नारायण काग सहित समाजजनों के अलावा जनचेतना लोक विकास समिति आदि ने स्वागत किया। पत्रकारों से बात करते हुए राष्ट्रीय संयोजक ने बताया कि विगत दिवस दिल्ली में विश्व हिन्दू परिषद की केंद्रीय बैठक हुई। इसमें गोरक्षा व गोसंर्वधन मंत्रालय बनाने, रोहिंग्या घुसपैठियों को वापस भेजने, राम मंदिर व समरसता के संबंध में प्रस्ताव पारित किए गए हैं। इस अवसर पर विहिप बजरंग दल के प्रदीप सोनी, हीरालाल जिराती, मंगलेश सोनी, विजय भिड़े, विकास सोलंकी, बालाजी, संजय पाटीदार, संजय जौहर, डेनिम मालवीया सहित बड़ी संख्या में कार्यकर्ता उपस्थित थे।</p>
