<p style="text-align: justify;"><strong>ग्वालियर&nbsp;</strong> । स्मार्ट सिटी योजना के तहत लेडीज पार्क में करोड़ों के कार्यो को लेकर विधानसभा में उठते ही मामला हाई-प्रोफाइल हो गया है। साथ ही निगम व स्मार्ट सिटी अधिकारी बैकफुट पर आ गए। जिसके चलते तीन सदस्यीय जांच कमेटी गठित कर दी गई है। जिसकी रिपोर्ट देते ही दस्तावेज भोपाल भेजे जाएंगे। वार्ड क्रमांक 41 की पार्षद उपासना यादव के पति संजय यादव को स्मार्ट सिटी सीईओ महीप तेजस्वी द्वारा कार्य बंदी पर विवाद व एफआईआर की धमकी देने का मामला शांत नहीं हुआ है। जिसके चलते सोमवार की दोपहर क्षेत्रीय पार्षद के साथ विपक्षी पार्षदों ने निगम परिषद में हंगामा किया। साथ ही निगम परिषद में स्मार्ट सिटी के तहत लेडीज पार्क के कार्यों को लेकर चर्चा कराने का मुद्दा उठाया, हालांकि सदन स्थगित होने के चलते लेडीज पार्क मुद्दे पर भले ही चर्चा नहीं हो पाई, लेकिन विपक्षी पार्षद भ्रष्टाचार की बात कर आगामी विरोध की रणनीति तय करते हुए दिखे।</p>

<p style="text-align: justify;"><strong>तीन सदस्यीय कमेटी करेगी जांच</strong></p>

<p style="text-align: justify;">विधानसभा में सवाल लगने व स्थानीय जनप्रतिनिधि के विरोध में आने के बाद निगमायुक्त विनोद शर्मा ने स्मार्ट सिटी के अधीक्षण यंत्री सुबोध खरे, ननि के अधीक्षण यत्री प्रदीप चतुर्वेदी और कार्यपालन यंत्री प्रेम पचौरी को इस कमेटी में शामिल किया है। साथ ही जांच रिपोर्ट आते ही विधानसभा भेजी जाएगी।</p>
