<p style="text-align: justify;"><strong>जबलपुर</strong>। जबलपुर रेल मंडल में इस वर्ष मानसून के मौके पर एक लाख पौधों का रोपण मंडल की रेलवे भूमि पर किया जाएगा। इस आशय का निर्णय मंगलवार को मंडल कांफ्रेंस हाल में आयोजित रेलवे अधिकारियो की बैठक में लिया गया। जबलपुर मंडल द्वारा इस वर्ष पौधों का रोपण करने के पूर्व तकनीकी जानकारी के लिए इस विशेष बैठक का आयोजन किया जिसमें जवाहर लाल नेहरु कृषि विश्व विद्यालय, जबलपुर के वानकी विभाग के प्रमुख प्रो एसडी उपाध्याय एवं खरपतवार अनुसंधान केंद्र के वरिष्ठ वैज्ञानिक डॉ बसंत मिश्रा ने वृक्षारोपण के आधुनिक तरीके बताए । बैठक में रेलवे भूमि के प्रकार को देखते हुए पथरीली भूमि पर एवं बालू तथा काली मिटटी पर जल्द बढ़ने वाले पौधो की जानकारी रेलवे अधिकारियों को दी गई। इस बैठक में अपर मंडल रेल प्रबंधक दिनेश चंद्र, अंजू मोहनपुरिया, वरिष्ठ मंडल वाणिज्य प्रबंधक आनंद कुमार, वरिष्ठ मंडल यातायात प्रबंधक विश्व रंजन एवं वरिष्ठ मंडल अभियंता पीके पालीवाल सहित अनेक अधिकारी उपस्थित थे ।</p>

<p style="text-align: justify;"><strong>पमरे महिला कल्याण संगठन द्वारा वृक्षारोपण</strong></p>

<p style="text-align: justify;">महिला कल्याण संगठन पश्चिम मध्य रेल द्वारा संचालित डब्ल्यू् एस ई सी शाला में मंगलवार को वृक्षारोपण किया गया। जिसमे मंडल अध्यक्षा डॉ नील रेखा, उपाध्यक्ष राधा गुप्ता,स्कूल इंचार्ज अलका यादव के साथ समिति के अन्य सदस्यों की उपस्थिति रही। इस अवसर पर सदस्याओं द्वारा सभी को ज्यादा से ज्यादा वृक्षारोपण करने के लिए प्रेरित किया तथा इन पौधों को सुरक्षा प्रदान करने के लिए विशेष आग्रह किया। उन्होंने कहा कि ग्लोबल वार्मिग की रोक-थाम एवं पर्यावरण को संरक्षित करने का यह सशक्त माध्यम है। वृक्षारोपण के साथ -साथ शाला में सांस्कृतिक कार्यङ्मीम व विभिन्न प्रतियोगिताओं का आयोजन भी किया गया।</p>
