<p style="text-align: justify;"><strong>इंदौर</strong>। पॉलीथिन से होने वाले नुकसान के बारे जानकारी नहीं होने के कारण हम पॉलिथीन की थैलियों का उपयोग करते आए हैं, लेकिन अब हम संकल्प लेते हैं कि पॉलीथिन की थैलियों का कम से कम अथवा बिलकुल ही उपयोग नहीं करेंगी। सूचना और प्रसारण मंत्रालय के फील्ड आउटरीच ब्यूरो द्वारा केंद्र सरकार की चार वर्ष की उपलब्धियों पर चलाए जा रहे प्रचार कार्यक्रम के दौरान ग्राम बेरछा में महिलाओं को स्वच्छ भारत मिशन के तहत पॉलिथीन से होने वाले नुकसान के बारे में बताया गया तो कार्यक्रम में मौजूद सभी महिलाओं और बालिकाओं ने कहा कि वे अब जब भी सामान लेने बाजार जाएंगी तो घर से कपड़े का थैला लेकर ही जाएंगी बाजार ग्राम बेरछा की ज्ञानीबाई के नेतृत्व में कार्यक्रम में मौजूद सभी महिलाओं और बालिकाओं ने शपथ लेते हुए कहा कि वे अब कभी भी पॉलीथिन को नहीं जलाएंगी। इसी तरह ग्राम बगोदा की महिलाओं ने भी स्वीकार किया कि वे अक्सर पॉलीथिन इकट्ठा कर जला देती हैं, लेकिन अब वे पॉलीथिन और प्लास्टिक को कभी नहीं जलाएंगी बल्कि इकट्ठा कर पॉलीथिन ले जाने वाले व्यक्ति को ही देंगी। आशा कार्यकर्ता सेवंती ने कहा कि वे अब ग्राम की महिलाओं को पॉलीथिन से स्वास्थ्य और पर्यावरण पर होने वाले नुकसान के बारे में बताएंगी। फील्ड आउटरीच ब्यूरो के सहायक निदेशक मधुकर पवार ने उजाला और उज्ज्वला योजना की जानकारी दी तो महिलाओं ने कहा कि ग्रामीण क्षेत्रों में जलाऊ लकड़ी की निरंतर कमी हो रही है और रसोई गैस मिलने से बहुत सुविधा हो गई है। एलईडी बल्ब लगाने से बिजली के बिल में भी काफी कमी आ गई है। इस अवसर पर स्वास्थ्य पर आधारित एक चित्र प्रदर्शनी भी लगाई गई तथा पोषाहार, एनीमिया, टीकाकरण आदि की जानकारी गई। पवार ने महिलाओं से आग्रह किया कि वे नियमित स्वास्थ्य की जांच करवाएं तथा आशा और आंगनवाड़ी कार्यकर्ता से सतत् संपर्क में रहें।</p>
