<p style="text-align: justify;"><strong>इंदौर</strong>। डेढ़ साल की मासूम बच्ची को एक बदमाश खिलाने के बहाने ले गया और फिर उसे अगवा कर लिया। बच्ची को बेचने की शंका जताते ही पुलिस ने घेराबंदी की तो बदमाश बच्ची को छोड़कर भाग गया। पुलिस ने आखिरकार बदमाश को दबोच लिया। अपहरणकर्ता पुताई का काम करता है और बच्ची के अपहरण के पहले युवक ने बच्ची के पिता से दोस्ती की थी। उसने बच्ची का सौदा भी कर लिया था। घटना परदेशीपुरा थाना क्षेत्र के लालगली परदेशीपुरा में दो दिन पहले की है। पुलिस ने बताया कि राजेश साहू निवासी परदेशीपुरा बगीचे के पास की डेढ़ साल की बच्ची को पप्पू बैरवा अगवा कर ले गया था। बच्ची के अपहरण की खबर मिलते ही पुलिस ने अपहरणकर्ता के परिवार को थाने में बैठा लिया था। उस पर दबाव बनाकर बच्ची को लाने का प्रयास किया जा रहा था। पुलिस ने बच्ची की तलाश में चारों ओर घेराबंदी कर ली थी। पप्पू बाद में बच्ची को गली में छोड़कर भाग रहा था। इस पर जवानों ने बच्ची को अपने कब्जे में लिया और अपहरणकर्ता को पकड़ने के लिए दौड़ लगा दी। आखिरकार उसे दबोच लिया। पुलिस ने अपहरणकर्ता का नाम पप्पू उर्फ बंटू उर्फ लल्लू पिता छोटेलाल गोगड़े (30) निवासी लालगली परदेशीपुरा बताया है।</p>

<p style="text-align: justify;"><strong>पहले बच्ची के पिता से की दोस्ती</strong></p>

<p style="text-align: justify;">पुलिस जांच में पता चला कि है मासूम बच्ची के पिता राजेश से पहले पहले पप्पू ने दोस्ती की, फिर राजेश के साथ पेंटरी का काम करने लगा। इसके बाद उसका घर पर आना-जाना शुरू हो गया। पप्पू उस समय घर पहुंचा जब राजेश नहीं था। उसने राजेश की पत्नी से कहा कि बच्ची को उसके पिता ने साथ में लाने के लिए कहा है। इस पर राजेश की पत्नी ने मना कर दिया। उसने महिला को बातों में उलझाया और बच्ची को लेकर चला गया। राजेश शाम को घर पहुंचा तो बच्ची नहीं थी। इस पर उसने बच्ची के बारे में पूछा तो उसकी पत्नी बोली कि तुमने ही तो अपने दोस्त से उसे लाने के लिए कहा था। इसके बाद राजेश ने पप्पू की तलाश की। वह कहीं नहीं मिला तो राजेश ने पुलिस की शरण ली।</p>

<p style="text-align: justify;"><strong>उज्जैन में भी दर्ज है धोखाधड़ी का मामला</strong></p>

<p style="text-align: justify;">पुलिस ने तत्काल जांच शुरू की और पप्पू के परिजनों को थाने बुलाकर पूछताछ शुरू की। इसकी जानकारी पप्पू को लगी तो वह शुक्रवार की रात घर के पास बच्ची को छोड़कर भागने लगा, लेकिन नजर रख रहे जवानों ने उसे पकड़ लिया और थाने ले आए। थाने में उसने बच्ची को ले जाने का कारण नहीं बताया। बताया जा रहा है कि उसने बच्ची को दोस्त के कमरे में रखा था और उसके बेचने का सौदा भी कर लिया था। जांच अधिकारी का कहना है कि पप्पू ज्यादा कुछ नहीं बता रहा है। उसके खिलाफ उज्जैन में भी धोखाधड़ी का मामला दर्ज है। कुछ माह पूर्व ही वह जेल से छूटा है। पुलिस उससे अन्य मामलों में पूछताछ कर रही है।</p>
