<p style="text-align: justify;"><strong>मुरैना</strong>। प्रदेश के नवकरणीय ऊर्जा एवं मुरैना जिले के प्रभारी मंत्री नारायण सिंह कुशवाह ने कहा कि रोगी कल्याण समिति की आय को रोगी कल्याण के खर्चों पर ही व्यय किया जाए। जिला चिकित्सालय की अन्य मदों पर इस राशि का उपयोग नहीं किया जाए। यह निर्देश उन्होंने बुधवार को कलेक्टर सभाकक्ष में आयोजित रोगी कल्याण समिति की बैठक में दिए। इस अवसर पर मुरैना-श्योपुर के सांसद अनूप मिश्रा, जौरा विधायक सूबेदार सिंह रजौधा, समिति के सदस्य, कलेक्टर भरत यादव, जिला पंचायत सीईओ सोनिया मीणा, सीएमएचओ डॉ. वीके गुप्ता, सिविल सर्जन डॉ. अनिल सक्सैना, सहित अन्य चिकित्सक उपस्थित थे। प्रभारी मंत्री ने गत बैठक 30 अप्रैल के पालन प्रतिवेदन का अवलोकन किया, जिसमें आयकर चालान व्यय पर 50512 रुपए व्यय होना बताया गया। इस पर प्रभारी मंत्री ने आपत्ति लेते हुए पत्रक को सुधारने के निर्देश दिए। उन्होंने कहाकि इस प्रकार की पुनरावृत्ति भविष्य में न हो। प्रभारी मंत्री ने कहा कि रोगी कल्याण समिति का अनुमानित व्यय पत्रक वर्ष 2018-19 में भर्ती मरीजों की बेडसीट एवं आॅपरेशन थियेटर के कपड़ों की धुलाई पर बहुत बड़ी मात्रा में व्यय दर्शाया गया है। इस संबंध में उन्होंने नाराजगी व्यक्त करते हुए कहा कि धुलाई पर इतनी राशि व्यय होगी तो क्यों न चिकित्सालय में लाउण्ड्री लगवाई जाए।</p>
