<p style="text-align: justify;"><strong>भोपाल&nbsp;</strong>। &nbsp;<strong> </strong>कमला नगर इलाके में पांच दिन पहले एक्टिवा से घर लौट रहे एक क्लर्क को कार ने कुचल दिया था, जिसकी शनिवार सुबह मौत हो गई। टक्कर मारने वाली कार पर न्यायाधीश लिखा था। पुलिस ने कार में सवार दो युवकों को घटना के समय पकड़ा भी था, लेकिन बाद में थाने से चलता कर दिया। परिजन ने आरोप लगाया है कि नामजद आरोपी की जगह कार नंबर के आधार पर चालक पर प्रकरण दर्ज किया है। अशोक महोर पुत्र रामसिंह महोर (52) प्रेमपुरा भदभदा में रहते थे और ग्रामीण यांत्रिकी सेवा में क्लर्क थे। 25 जून को शाम छह बजे 23वीं बटालियन स्थित सुपर मार्केट के पास डिपो चौराहे की तरफ से आई कार ने टक्कर मार दी। उनके परिचित विनोद कुमार अहिरवार ने अस्पताल पहुंचाया और पुलिस को गाड़ी का नंबर नोट करा दिया।</p>

<p style="text-align: justify;"><strong>डीआईजी ने दिए आरोपियों को पकड़ने के निर्देश</strong></p>

<p style="text-align: justify;">डीआईजी धर्मेंद्र चौधरी ने एसपी साउथ को पूरे घटनाक्रम की जांच कर आरोपियों को तत्काल पकड़ने के निर्देश दिए हैं। उन्होंने घटना के दौरान कार्रवाई करने वाले पुलिसकर्मियों के बयान लेने को कहा है, ताकि खुलासा हो सके कि मौके से पकड़े गए दोनों युवक कौन थे, और उन्हें बिना पूछताछ या कार्रवाई के कैसे छोड़ दिया गया?</p>
