<p style="text-align: justify;"><strong>मुरैना</strong> &nbsp;।&nbsp; जनप्रतिनिधि एवं जिला प्रशासन को पूर्ण सहयोग करने से सबलगढ़ विकासखंड की 65 ग्राम पंचायत आज पूरी तरह से ओडीएफ घोषित हो चुकी हैं। इस अवसर पर आज पूरे सबलगढ़ में एक खुशी का माहौल सभी के चेहरों पर दिख रहा था। क्षेत्रीय विधायक मेहरवान सिंह रावत ओडीएफ के कार्यक्रम में मुख्य अतिथि के रूप में उपस्थित थे। इस अवसर पर कार्यक्रम की अध्यक्षता भाजपा जिलाध्यक्ष अनूप भदौरिया ने की तथा विशिष्ठ अतिथि के रूप में जनपद अध्यक्ष कमला रामनाथ रावत, कलेक्टर भरत यादव, जिला पंचायत की मुख्य कार्यपालन अधिकारी सोनिया मीणा सहित अन्य जनप्रतिनिधि एवं विभिन्न ग्राम पंचायतों के सरपंच, सचिव, जीआरएस व अन्य ग्रामीण उपस्थित थे। विशिष्ट अतिथि कमला रावत ने कहा कि सबलगढ़ जनपद की 65 पंचायत आज पूरी तरह से ओडीएफ घोषित हो चुकी हैं सभी लोगों से अपेक्षा है कि वे खुले में शौच न करें। कलेक्टर भरत यादव ने समस्त ग्राम पंचायतों के सरपंचों को ग्राम पंचायत ओडीएफ होने पर बधाई दी। उन्होंने कहा कि ऐसा भी न हो कि शौचालयों में अन्य किसी प्रकार की सामग्री रख कर उसका उपयोग नहीं किया जा रहा हो। कलेक्टर ने कहा कि प्रदेश के कई जिले ओडीएफ घोषित हो चुके हंै प्रदेश के साथ साथ मुरैना जिला भी कुछ ही दिनों बाद पूर्णत: ओडीएफ घोषित हो जाएगा। उन्होंने कहा कि खुले में शौच करने से विभिन्न प्रकार की बीमारियां तो उत्पन्न होती हैं साथ ही हमें शुद्ध वायु भी नहीं मिलती है। उन्होंने कहाकि जनपद पंचायत ओडीएफ होने पर में निर्वाचित प्रतिनिधि एवं ग्रामीणों को बधाई देता हूं। भाजपा जिलाध्यक्ष अनूप भदौरिया, समाजसेवी आनंद सिकरवार ने भी संबोधित किया। कार्यक्रम के उपरांत उत्कृष्ट कार्य करने वाले सरपंच, सचिव, जीआरएस एवं प्रेरक को पुरूस्कृत किया गया। कार्यक्रम में कस्तूरबां स्कूल व ग्रेस पब्लिक स्कूल द्वारा स्वच्छता पर लघु नाटका एवं स्वच्छता पर गीत की मनोहारी प्रस्तुति प्रस्तुत की। कार्यक्रम के अंत में जनपद सीईओ शिवप्रसाद प्रजापति ने ओडीएफ होने पर आने वाली कठिनाईयों आदि के संबंध में विस्तार से वर्णन किया एवं आभार प्रदर्शन किया।</p>
