<p style="text-align: justify;"><strong>ग्वालियर</strong>। पीएचई अधिकारियों की मिलीभगत से कांतिनगर से होकर जा रही नूरगंज पानी की टंकी भरने वाली नई मेन लाइन में कनेक्शन खुले आम हो रहे हैं। हालात यह है कि अधिकारी नई मेन लाइन से कनेक्शन की चोरी छिपाने के लिए पुरानी पाइप लाइन में कनेक्शन बता वरिष्ठ अधिकारियों को गुमराह कर रहे हैं। उपनगर ग्वालियर के कांतिनगर में चौराहे पर रविवार अवकाश के दिन दोपहर में तिघरा से आकर नूरगंज पानी की टंकी भरने वाली मेन लाइन से अचलेश्वर विहार एरिया के वीआईपी लोगों के लिए कनेक्शन होते रहे। लेकिन पानी की हाय-तौबा मचाने वाले किसी भी जिम्मेदार निगम व पीएचई अधिकारी ने घंटों तक चले अवैध कनेक्शनों को रोकने हेतु मौके पर जाने की जहमत नहीं उठाई। हालांकि मेन लाइन से अवैध कनेक्शन होने के मामले में दो दिन पहले भी स्थानीय लोगों ने पीएचई अधिकारियों से शिकायत की थी और पोल खुलती देख कनेक्शन के गड्ढे को तत्काल बंद करवा दिया गया था, लेकिन दो दिन की चुप्पी के बाद अवकाश के दिन कनेक्शन दे दिए गए।</p>
