<p style="text-align: justify;"><strong>जबलपुर</strong>। नाबालिग बहन से जबरदस्ती शादी कर बंधक बनाये जाने के खिलाफ पीड़ित भाई ने हाईकोर्ट की शरण लेते हुए बंदी प्रत्यक्षीकरण याचिका दायर की थी। याचिका की सुनवाई के दौरान मंगलवार को नाबालिग लड़की को पुलिस ने जस्टिस अतुल श्रीधरन की एकलपीठ के समक्ष पेश किया। एकलपीठ ने नाबालिग को उसके याचिकाकर्ता भाई तथा मां के सुपुर्द करने के आदेश जारी किये। एकलपीठ ने अपने पूर्व आदेश में नाबालिग का निकाह करवाने वाले काजी के खिलाफ भी कार्यवाही के निर्देश जारी किये हैं। यह बंदी प्रत्यक्षीकरण का मामला सतना जिले के नागौद थाना निवासी अजहर अहमद सिद्दीकी तरफ से तरफ से दायर किया गया था। जिसमें कहा गया था कि उसकी नाबालिग बहन से जबरदस्ती शादी कर वार्ड नम्बर पांच निवासी मोहम्मद नईम उसे बंधक बनाये हुए है। अनावेदक मोहम्मद कलीम उनको संरक्षण दे रहा है। याचिका की सुनवाई करते हुए एकलपीठ ने अनावेदकों को नोटिस जारी कर जवाब मांगा था।</p>

<p style="text-align: justify;"><strong>सहयोग नहीं तो एफआईआर</strong></p>

<p style="text-align: justify;">पिछली सुनवाई के दौरान सरकार की ओर से न्यायालय को बताया गया था कि लड़की की जन्म तिथि जनवरी 2001 है और वह नाबालिगहै। लड़की ने मोहम्मद नईम से निकाह कर लिया है। एकलपीठ ने अनावेदक मोहम्मद कलीम को निर्देशित किया था कि वह कार्यवाही में पुलिस को सहयोग प्रदान करे। अनावेदक सहयोग प्रदान नहीं करता है तो उसके खिलाफ प्रकरण दर्ज किया जायेगा। एकलपीठ ने नाबालिग लड़की का निकाह करवाने वाले काजी के खिलाफ भी विधि अनुसार कार्यवाही करने के निर्देश देते हुए नाबालिगा को न्यायालय में पेश करने के आदेश जारी किये थे। पुलिस ने मंगलवार को नाबालिग लड़की को एकलपीठ के समक्ष पेश किया। जिसके बाद एकलपीठ ने नाबालिग को उसके याचिकाकर्ता भाई तथा मां के सुपुर्द करने के आदेश जारी करते हुए याचिका का निराकरण कर दिया। याचिकाकर्ता की ओर से अधिवक्ता एएस परिहार ने पैरवी की।</p>
