<p style="text-align: justify;"><strong>भोपाल </strong>।&nbsp; &nbsp; बैठक में प्रस्ताव पारित कर अधिकारियों को हटाने के मामले में नगर निगम परिषद को फिर मुंह की खानी पड़ी है। मामला सिटी प्लानर विजय सावलकर को मूल विभाग में भेजने और अतिक्रमण अधिकारी कमर साकिब को स्लाटर हाउस प्रभारी बनाने के प्रस्ताव का है, जिसे आयुक्त अविनाश लवानिया ने ठेंगा दिखा दिया है। आयुक्त ने नगरीय प्रशासन विभाग को भेजे मार्गदर्शन प्रस्ताव में सीपी की तारीफ की है, जबकि साकिब को जोन 11 का जोनल अधिकारी बना दिया है। इधर, साकिब वर्तमान में भी अतिक्रमण का काम देख रहे हैं। ऐसे में जनप्रतिनिधियों और निगम प्रशासन में तनातनी शुरू हो गई है। ये पहला मामला नहीं है जब परिषद में पारित प्रस्ताव पर अमल नहीं हुआ है। इससे पहले अपर आयुक्त मलिका निगम नागर, तत्कालीन अपर आयुक्त वीके चतुर्वेदी और पांच अन्य अफसरों को उनके मूल विभाग में भेजने का प्रस्ताव परिषद में पास किया गया था। इस प्रस्ताव को शासन ने रद्द कर दिया था। वही स्थिति दोबारा बन रही है।</p>

<p style="text-align: justify;"><strong>अधिकारियों से काम कराएं या पार्षदों की झेलें नाराजगी</strong></p>

<p style="text-align: justify;">सीपी और अतिक्रमण निरीक्षक को हटाने के मामले में महापौर असमंजस की स्थिति में हैं। वजह ये है कि 15 अगस्त तक अवैध कॉलोनियों का निमितीकरण किया जाना है, जो सीपी के जाते ही अटक जाएगा। नए सीपी के आने तक काम सफर करेगा। अतिक्रमण निरीक्षक कमल साकिब का विकल्प नहीं है। इधर, नाराज भाजपा पार्षद महापौर पर कार्रवाई का दबाव बना रहे हैं। साथ ही उन्होंने प्रभारी मंत्री गोपाल भार्गव व विभागीय मंत्री माया सिंह से मामले की शिकायत की है।</p>
