<p style="text-align: justify;"><strong>भोपाल</strong>। राजधानी के आशीर्वाद अस्पताल में डॉक्टरों की लापरवाही से एक नवजात की मौत हो गई। आरोप है कि डॉक्टर ने प्रसव के लिए एक महिला को दर्द वाला इंजेक्शन लगाने के आठ घंटे बाद सुध नहीं ली। ऐसे में महिला का प्रसव हुआ तो नवजात की मौत हो गई। इतना ही नहीं, शिशु की मौत की खबर भी प्रसूता और उसके पति को दो घंटे बाद दी गई। मामला आठ जून का है। पीड़ित ने इसकी शिकायत पुलिस से की है। पीड़ित का आरोप है कि शिकायत के बाद से अस्पताल संचालक उसे धमका रहे हैं।</p>

<p style="text-align: justify;"><strong>हालत बिगड़ती जा रही थी : </strong>कैसर आलम की पत्नी फरहीन का उपचार अस्पताल में चल रहा था। कैसर ने बताया कि डॉ. अपराजिता शर्मा समय-समय पर चेकअप करती थीं। पत्नी प्रसव के लिए आठ जून को अस्पताल पहुंची। सुबह 11.30 बजे डॉ. शर्मा ने दर्द बढ़ाने वाला इंजेक्शन दिया और बोला कि शाम 5 बजे तक प्रसव हो जाएगा। इसके बाद सुध नहीं ली। रात नौ बजे बिना देखे घर चली गर्इं। पत्नी की हालत बिगड़ने पर रात 10 बजे नर्स माया उसे लेबर रूम में ले गई और प्रसव कराया। रात 11.30 बजे डॉ. शर्मा अस्पताल पहुंचीं, तब तक उसकी नवजात बेटी की मौत हो चुकी थी।</p>

<p style="text-align: justify;"><strong>जान को था खतरा</strong></p>

<p style="text-align: justify;">इधर, आशीर्वाद नर्सिंग होम की चिकित्सक डॉ. अपराजिता शर्मा ने अपना पक्ष रखते हुए कहा कि मरीज की बच्चेदानी कमजोर थी। ब्लड फैल गया था, जिससे मरीज की जान को भी खतरा था। मरीज को बचाया गया। नवजात को बचाने के भी काफी प्रयास किए गए।</p>
