<p style="text-align: justify;"><strong>इंदौर&nbsp; </strong>।&nbsp; कमला नेहरू प्राणी संग्रहालय के कुनबे में आज दुनिया के सबसे छोटे बंदर (मर्मोसेट) का एक जोड़ा शामिल हुआ है। चिड़ियाघर प्रभारी डॉ. उत्तम यादव ने बताया कि ब्राजील में पाये जाने वाली इस प्रजाति के बंदर की अधिकतम ऊंचाई महज 18-19 सेंमी होती है। अधिकतम 250 ग्राम वजन के इस मर्मोसेट नामक बंदर को दुनिया का सबसे छोटा बंदर कहा जाता है। अमूमन भूरे कत्थई रंग के पाये जाने वाले इस बंदर के कान के बाल सफ़ेद तो पूंछ पर आकर्षक गोल-गोल निशान बने होते हैं। डॉ. यादव के अनुसार, केले और संकु (पाइन) के वृक्ष में बिल बनाकर रहने वाला यह बंदर सर्वाहारी होकर फूल पत्तियाँ और चिकन का शौकीन होता है। श्री यादव ने बताया कि इंदौर लाया गया जोड़ा अभी महज एक वर्ष का है। मसलन विशेष निगरानी में इसे रखते हुए फिलहाल उबला हुआ चिकन इसे खिलाया जाएगा। यादव ने दावा किया कि भारत में बड़ोदा के बाद इंदौर एक मात्र प्राणी संग्रहालय है जिसके कुनबे में मर्मोसेट शामिल हुआ है। उछल- कूद मस्ती पसंद चंचल स्वभाव के इस प्राणी का जीवन काल अधिकतम 10-12 वर्ष होता है।गुजरात के बड़ौदा स्थित प्राणी संग्रहालय से एक्सचेंज कार्यक्रम के तहत लाये गए इस एक जोड़ा बंदर के बदले में इंदौर से एक हिप्पोपोटेमस का जोड़ा दिया गया।</p>
