<p style="text-align: justify;"><strong>इंदौर</strong>।एक युवक पर चोरी का आरोप लगाकर मारपीट की गई थी। इससे परेशान होकर उसने पेड़ से लटककर अपनी जीवनलीला समाप्त कर ली थी। पुलिस ने जांच- पड़ताल के बाद आत्महत्या के लिए उकसाने वाले पिता-पुत्र के खिलाफ प्रकरण दर्ज किया है। बाणगंगा पुलिस ने बताया कि 27 अप्रैल को अमित पिता सत्यनारायण (23) निवासी डग्गर मोहल्ला ने अपने घर के सामने स्थित नीम के पेड़ पर फांसी लगा ली थी। उसे ऐसा करते परिजन ने देख लिया था और फंदे से उतारकर अस्पताल पहुंचाया, लेकिन इलाज के दौरान अमित ने दम तोड़ दिया। अस्पताल की सूचना पर पुलिस ने मर्ग कायम कर मामले की जांच शुरू की। इस दौरान परिजन व अन्य लोगों के बयान लिए गए। इसमें पता चला कि डग्गर मोहल्ला के ही योगेन्द्र पिता हरिहर आर्य और उसके बेटे मयूर ने अमित पर रुपए चुराने का आरोप लगाते हुए मारपीट कर प्रताड़ित किया था। इसी से आहत होकर अमित ने खुदकुशी कर ली। जांच रिपोर्ट के आधार पर पुलिस ने आरोपी पिता-पुत्र पर खुदकुशी के लिए उकसाने का मामला दर्ज उनकी तलाश शुरू कर दी है। मजदूर की मौत में ठेकेदार पर केस एक मजदूर की करंट लगने से मौत हो गई थी। इस मामले में पुलिस ने लापरवाही से काम कराने वाले ठेकेदार के खिलाफ केस दर्ज किया है। मल्हारगंज पुलिस ने बताया कि 18 जून को न्यू महेश नगर में पीओपी का काम करते समय मशीन से मेहबूब आलम को करंट लग गया था। उसे गंभीर झुलसी हालत में अस्पताल में भर्ती किया गया था। उपचार के दौरान मेहबूब की मौत हो गई। जांच में पुलिस ने ठेकेदार अरमान पिता मसरूद्दीन निवासी रोशन नगर खजराना को लापरवाही का दोषी पाया। पुलिस ने अरमान पर गैर इरादतन हत्या का मामला दर्ज कर लिया है।</p>
