<p style="text-align: justify;"><strong>ग्वालियर</strong>। &nbsp; देशी कलारी पर शराब पीकर घर की ओर जा रहे युवक को तीन बाइक सवारों ने रोक लिया और एक युवक का पता पूछने लगे। जब युवक ने जानकारी होने से इंकार किया तो उसे जबरन बाइक पर बिठाकर ले जाने लगे। इसी को लेकर दोनो ंमें विवाद हो गया तो बाइक सवार युवक ने तमंचे से फायर कर दिया। गोली युवक के गले को छीलती हुई निकल गई। घायल का इलाज ट्रॉमा सेन्टर में चल रहा है। जानकारी के अनुसार ग्वालियर थाना अंतर्गत चन्द्रनगर निवासी राकेश शाक्य अपने दोस्तों के साथ कॉलोनी के बाहर स्थित देशी कलारी पर रात दस बजे शराब पी रहा था। वह शराब पीकर घर जाने लगा तो तीन बाइक सवार बदमाशों ने उससे किसी का पता पूछा। इस पर राकेश ने पते की जानकारी होने से इंकार कर दिया तो बाइक सवार उसे अपने साथ बाइक पर जबरन बैठाकर पता तलाशने का प्रयास करने लगे। इसी को लेकर उनके बीच विवाद हो गया तो बाइक सवार बदमाशों ने पहले जमकर धुनाई की, फिर तमंचे से फायर कर दिया। तमंचे से निकली गोली राकेश की गर्दन को छीलती हुई निकल गई। घायल राकेश को ट्रॉमा सेंटर में भर्ती करा कर पुलिस में शिकायत दर्ज करवा दी है। आरोपियों के नाम पुलिस ने धीरज यादव, पवन और बबलू प्रजापति बताया है। अब इनकी तलाश की जा रही है।</p>
