<p style="text-align: justify;"><strong>इंदौर</strong>।<strong> </strong>राम नाम में अद्भुत और दिव्य शक्ति है। घोर पापी भी राम नाम के उच्चारण मात्र से मुक्ति पा चुके हैं। यह राम नाम की ही महिमा थी कि पत्थर भी पानी पर तैरने लगे। जब पत्थर राम नाम के अंकन मात्र से तैर सकते हैं तो मनुष्य को भी यह विश्वास कर लेना चाहिए कि राम नाम का जाप और स्मरण ही इस संसार रूपी नौका से पार लगाएगा। क्रोध ऐसी अग्नि है, जो पहले स्वयं को जलाती है, बाद में दूसरों को। क्रोध से बचने के लिए राम नाम का स्मरण कर लेना चाहिए। ये विचार हैं अंतर्राष्ट्रीय रामस्नेही संप्रदाय के आचार्य जगद्गुरु स्वामी रामदयाल महाराज के, जो उन्होंने उषा नगर सत्संग भवन पर आयोजित धर्मसभा में व्यक्त किए। हाल ही दक्षिण अफ्रीका की यात्रा से लौटे आचार्यश्री ने कहा कि मनुष्य जन्म बहुत दुर्लभ है, जो कई परीक्षाओं के बाद मिलता है। जीवन के कर्म एवं व्यवहार क्षेत्र में कई बार मनुष्य अपने स्वाभाविक गुणों के विपरीत काम करने लगता है, खासकर क्रोध में। क्रोध और गुस्से में अंतर है। गुस्सा जरूरी है, क्रोध नहीं। अनुशासन की दृष्टि से गुस्सा लाभदायक है। यदि क्रोध पर काबू पाना है तो राम नाम स्मरण शुरू कर दें, उस स्थान को छोड़ दें, एक गिलास पानी पी लें और अपने गुरुदेव का स्मरण कर लें। ये चारों उपाय आपको क्रोध से तुरंत मुक्ति दिला सकते हैं। क्रोध व्यक्ति को पतन की ओर ले जाता है। क्रोध कभी घर के अंदर और घर के बाहर भी नहीं करना चाहिए। क्रोध स्वयं पर भी नहीं करना चाहिए और सामने वाले पर भी नहीं होना चाहिए। क्रोध ऐसी घातक अग्नि है, जो पहले स्वयं को जलाएगी और बाद में सामने वाले को, इसलिए क्रोध से बचकर रहना ही समझदारी है। आचार्यश्री ने योग पर भी अपने विचार व्यक्त किए और कहा कि जीवन में योग बहुत जरूरी है। योग का अर्थ होता है जोड़। सकारात्मक सोच का मतलब ही योग है। दुनिया में सृजन के सभी काम योग से ही संभव हैं, वियोग से नहीं। शरीर के साथ मन को भी तंदुरूस्त और चुस्त-दुरूस्त रखने के लिए योग आज की इस भागमभाग वाली दिनचर्या में बहुत जरूरी है।</p>
