<p style="text-align: justify;"><strong>इस्लामाबाद</strong>। नवाज शरीफ और उनकी बेटी को भ्रष्टाचार मामले में मिली सजा के बाद पाक में दो बड़े सवाल उभर कर सामने आए हैं। पहला सवाल यह कि इसी माह 25 जुलाई को होने वाले चुनाव में इस फैसले का क्या असर होगा और दूसरा यह कि क्या पाक की सबसे कद्दावर परिवार के लिए सियासत में इंट्री के अब सारे रास्ते बंद हो गए हैं।</p>

<p style="text-align: justify;"><strong>नहीं हूं मैं चोर, लौटूंगा जल्द</strong></p>

<p style="text-align: justify;">इस बीच लंदन में एक प्रेस कांफ्रेंस कर नवाज ने कहा, मैं चोर नहीं हूं व जल्द ही पाक लौटूंगा और जेल से ही अपना संघर्ष जारी रखूंगा। हालांकि उन्होंने कहा, पत्नी कुलसुम की बिगड़ती सेहत के कारण वह तत्काल लौटने में अक्षम हैं। वहीं सूत्र बताते हैं कि नवाज बड़ा जोखिम लेते हुए रविवार को लंदन से पाक पहुंच सकते हैं। जानकारों के अनुसार अगर नवाज और मरियम को पाक की राजनीति में अपनी सियासी ताकत बनाए रखनी है तो दोनों को जोखिम लेना होगा। दोनों के सामने दो विकल्प हैं- लंदन में ही रहकर सजा से खुद को बचाए रखें या पाक लौटें। अगर लंदन में रहते हैं तो भले जेल की सजा से दोनों बच जाएंगे लेकिन मौजूदा चुनाव में पाक में उनकी पार्टी पाकिस्तान मुस्लिम लीग नवाज (पीएमएलएन) की संभावना लगभग समाप्त हो सकती है।</p>

<p style="text-align: justify;"><strong>सत्ता की रेस में बनी हुई है नवाज की पार्टी</strong></p>

<p style="text-align: justify;">रिपोर्ट के अनुसार पाकिस्तान में करप्शन के केस के बावजूद नवाज शरीफ की पार्टी &#39;पाकिस्तान मुस्लिम लीग नवाज&#39; (पीएमएलएन) सत्ता की रेस में बनी हुई है। ऐसे में न सिर्फ इस चुनाव में उनकी पार्टी को करारा झटका लगेगा बल्कि मरियम के लिए भी आगे की राह कठिन हो जाएगी। नवाज शरीफ की उत्तराधिकारी के रूप में उनकी बेटी मरियम को ही माना जा रहा है। अगर नवाज शरीफ रविवार को पाकिस्तान लौटते हैं और बेटी के साथ जेल जाते हैं तो उनके पक्ष में सहानुभूति भी आ सकती है। तब अगर उनकी पार्टी को जीत मिलती है तो आगे के रास्ते खुल सकते हैं।</p>

<p style="text-align: justify;"><strong>मुकाबले में किस्मत आजमाएगी हिन्दू महिला</strong></p>

<p style="text-align: justify;">इधर पाक के सिंध प्रांत से पहली बार एक हिन्दू महिला चुनाव में किस्मत आजमाएगी। मेघवार समुदाय की सुनीता परमार (31) ने थारपरकर जिले में सिंध असेंबली निर्वाचन क्षेत्र पीएस -56 के लिए निर्दलीय उम्मीदवार के तौर पर नामांकन भरा है। पाक में सबसे ज्यादा हिंदू इसी जिले में रहते हैं। वहीं सुनीता ने राजनीतिक दबाव में झुकने से मना कर दिया है।</p>

<p style="text-align: justify;"><strong>ऐसा है चुनावी सर्वे </strong></p>

<p style="text-align: justify;">चुनाव से पहले दो सर्वे आए हैं। पहले सर्वे में पीटीआई को नवाज की सत्तारूढ़ पार्टी पीएमएल-एन पर बढ़त मिलती बताई गई है। दूसरे सर्वे में पीटीआई बहुत कम अंतर से पीएमएलएन से पीछे है। पल्स कंसल्टेंट के सर्वे में इमरान की पार्टी को 30% जबकि नवाज की पार्टी को 27 % वोट मिलते दिखाई दे रहे हैं। वहीं सर्वे गैलप पाक के सर्वे में पीएमएलएन को 26 जबकि पीटीआई को 25% वोट मिलते बताए गए हैं। आसिफ अली जरदारी की पाकिस्तान पीपुल्स पार्टी (पीपीपी) को 16 % वोट मिलने का अनुमान जताया गया है।</p>

<p style="text-align: justify;"><strong>इमरान की पार्टी जीती तो बढ़ सकती हैं मुश्किलें </strong></p>

<p style="text-align: justify;">पाक लौटने के बावजूद अगर उनकी पार्टी की हार हो गई और इमरान खान की अगुवाई वाली विपक्षी दल पाकिस्तान तहरीकए- इंसाफ (पीटीआई) जीत जाती है तो फिर यह कदम आत्मघाती भी हो सकता है। एक अलग स्थिति में अगर पाकिस्तान लौट जाने पर जीत मिल भी गई और सत्ता का केंद्र कोई दूसरा बना तो मरियम के आगे की राह कठिन हो सकती है। ऐसे में नवाज शरीफ के सामने विकट राजनीतिक स्थिति है, जिसमें अगर थोड़ी बहुत उम्मीद की रोशनी है तो वह है चुनाव में लोगों से सहसनुभूति वोट पाने की।</p>

<p style="text-align: justify;"><strong>ओपिनियन पोल में इमरान की पार्टी को बढ़त </strong></p>

<p style="text-align: justify;">इधर पाकिस्तान में 25 जुलाई को होने आम चुनाव से पहले दो अलग-अलग एजेंसियों के ओपिनियन पोल सामने आए हैं। एक में पूर्व क्रिकेटर और अब पाकिस्तान तहरीक-ए-इंसाफ यानी पीटीआई के नेता इमरान खान की पार्टी को बढ़त मिलती नजर आ रही है। वहीं, दूसरे में नवाज शरीफ की पार्टी सिर्फ एक फीसदी वोटों से आगे बताई जा गई है।</p>

<p style="text-align: justify;"><strong>इमरान को लोकप्रियता का मिला फायदा</strong></p>

<p style="text-align: justify;">ओपिनियन पोल में बताया गया है कि बीते 1 साल में इमरान की लोकप्रियता में 8 फीसदी की बढ़ोतरी हुई। पिछले साल पनामा पेपर लीक के बाद नवाज शरीफ और उनके परिवार पर भ्रष्टाचार के आरोप लगे थे। सुप्रीम कोर्ट के फैसले के बाद नवाज को कुर्सी छोड़नी पड़ी थी। इसके बाद शाहिद खकान अब्बासी पीएम बने थे। माना जाता है कि नवाज पर लगे आरोपों का सीधा फायदा इमरान को हुआ क्योंकि वो ही इस मामले को सुप्रीम कोर्ट तक लेकर गए थे। दूसरी तरफ, पाकिस्तान के एक अखबार को दिए इंटरव्यू में इमरान ने नवाज शरीफ की तारीफ करके हर किसी को हैरान कर दिया है। हालांकि, इसकी वजह सियासी मानी जा रही है। यानी चुनाव के बाद अगर किसी पार्टी को पूर्ण बहुमत नहीं मिलता तो इमरान और शरीफ हाथ मिला सकते हैं।</p>
