<p style="text-align: justify;"><strong>भोपाल</strong>।<strong> </strong>अक्षदा सोशल वेलफेयर सोसायटी द्वारा नाटक फलदायी वृक्ष का मंचन गांधी भवन में किया गया। नाटक का लेखन राजेंद्र शर्मा अक्षर द्वारा किया गया है जबकि निर्देशन युवा रंगकर्मी मेघा ठाकुर ने किया। नाटक ऐसे डाकू की कहानी बयां करता है जो कि लूटपाट को करता ही है लेकिन प्रकृति के प्रति उसका लगाव है। वो हमेशा वृक्षों को निहारता और बहते पानी की अठखेलियां नदी किनारे बैठकर देखता। एक बार डाकू बंजर जगह पर लूटपाट करने जाते और वहां दो वृक्ष भी लगा देता है। लेकिन डाकू की पुलिस के साथ मुठभेड़ होती है जिसमें डाकू मारा जाता है। यमराज की सभा में चित्रगुप्त पाप-पुण्य का लेखा-जोखा बताते हैं, लेकिन यमराज उसे वृक्ष लगाने के पुण्य का लाभ देकर जीवनदान देते हैं। डाकू एक अच्छा इंसान बनकर धरती पर आता है और हरियाली बढ़ाने के लिए कार्य करता है। इससे गांव में सुख-समृद्धि आती है। इस प्रयास से सूखे की स्थिति खत्म होकर बरसात होती है। डाकू को अब ग्रामवासी देवता की तरह पूजने लगते हैं।</p>

<p style="text-align: justify;"><strong>डायरेक्टर्स कट</strong></p>

<p style="text-align: justify;">18 वर्षीय निर्देशिका मेघा ठाकुर ने बताया कि नाटक के माध्यम से सीख देने की कोशिश की गई है जितना हो सके अपने आसपास हरियाली बढ़ाने के प्रयास करें। पेड़ ही हैं, जो कि मनुष्य के जीवन के लिए सबसे जरूरी है क्योंकि साफ हवा, शुद्भ जमीन और फसल इन्हीं से मिलेगी। वृक्ष ही धरा का संतुलन बनाए रख सकते हैं।</p>
