<p style="text-align: justify;"><strong>इंदौर</strong>। गरीबों को राशन अब सही समय पर मिल सकेगा। लापरवाही करने वालों पर सरकार नजर रखने के लिए सॉफ्टवेयर व कैमरे लगाने की तैयारी कर रही है। लीड संस्थाओं को हटाकर सरकार द्वारा राज्य स्तर पर सीधे आवंटन की योजना बनाई गई है। गरीब यदि पैसे के अभाव या किसी अन्य परेशानी के कारण किसी माह राशन नहीं ले पाते हैं तो उन्हें अगले माह भी यह राशन दिया जाएगा। सरकार ने अन्नपूर्णा योजना का लाभ गरीबों व हितग्राहियों को समय पर देने के लिए नई कार्ययोजना बनाई है। पिछले दिनों विभागीय बैठक में नई योजनाओं को लेकर अधिकारियों को निर्देश देते हुए कहा कि खाद्यान्न वितरण में जिन जिलों में राशन प्राप्त नहीं होने की शिकायतें मिलती हैं, वहां जांच कराकर दोषी अफसरों पर तुरंत कार्रवाई की जाएगी। राशन वितरण व आवंटन व्यवस्था में सुधार के लिए वितरण व्यवस्था को आधुनिक सूचना तंत्र के जरिए अपडेट किया जाएगा। राशन की दुकानें भी अब कैमरे की नजर में रहेंगी। राशन अगले माह लेने की होगी व्यवस्था उपभोक्ता यदि एक माह राशन किसी कारण नहीं ले पाते हैं, तो अगले माह इसे प्राप्त करने की व्यवस्था रहेगी। लीड संस्थाओं के माध्यम से होने वाले दुकानों को आवंटन में देरी के चलते सरकार इस योजना को ही बंद करने जा रही है। राशन दुकानों पर लीड सोसाइटी के माध्यम से खाद्यान्न आवंटन करने की व्यवस्था में बदलाव कर सीधे राज्य स्तर से आयुक्त खाद्य द्वारा उपभोक्ताओं का आवंटन राशन दुकानों पर पहुंचाने की व्यवस्था की जाएगी।</p>

<p style="text-align: justify;"><strong>फर्जी कार्ड जांच के बाद होंगे बंद </strong></p>

<p style="text-align: justify;">जांच के बाद भी मिल रही फर्जी राशन कार्डों की शिकायतों के चलते सरकार फर्जी राशन कार्डधारियों से निपटने के लिए पीडीएस सिस्टम आॅनलाइन करने जा रही है। सबसे पहले यह सिस्टम भोपाल, इंदौर, होशंगाबाद, हरदा, बुरहानपुर एवं खंडवा जिलों में लगाए जाएंगे। जिला स्तर पर जांच के बाद फर्जी राशन कार्डधारियों पर कानूनी कार्रवाई भी की जाएगी।</p>
