<p style="text-align: justify;"><strong>जबलपुर</strong>। केन्द्र सरकार ने स्वच्छता सर्वेक्षण के लिए किए जाने वाले सर्वे के मापदंड बदल दिए हैं। अब अब सर्वे टीम दिल्ली से मिलने वाली लोकेशन के आधार पर तय स्थानों का सर्वे कर नंबरिंग नहीं करेगी,बल्कि उन्हें हर वार्ड के 5 स्थानों का सर्वे करना होगा और 50 लोगों से फीडबैक भी लेना होगा। इस काम में टीम को करीब 2 माह का समय लगेगा जबकि अभी यह काम 3 से 10 दिन में कर लिया जाता था। स्वच्छ भारत अभियान के तहत होने वाले स्वच्छता सर्वेक्षण की परीक्षा इस बार और कठिन हो गई है। अब सफाई के आधार पर शहरों की रैंकिंग नहीं बल्कि 1 से लेकर 7 स्टार तक रेटिंग तय होगी। इसके लिए गाइड लाइन जारी कर दी गई है। अब पूरा मामला लंबा खिंचेगा। पहले 3 से 4 माह में शहर को साफ सुथरा बनाने की कवायद कर ली जाती थी। अब ननि को पूरा साल इसके लिए मेहनत करनी होगी।</p>

<p style="text-align: justify;"><strong>395 स्थलों पर जाएगी टीम</strong></p>

<p style="text-align: justify;">शहर में 79 वार्ड हैं। टीम को एक वार्ड में 5 स्थानों पर जाना है। इस तरह कुल 395 स्थानों पर सर्वे होगा। इसके अलावा एक वार्ड के 50 लोगों से फीडबैक लेना है। इस हिसाब से 3950 लोगों से फीडबैक लेना होगा। इनसे पूछा जाएगा कि पिछले कुछ महीनों में अपने आसपास कचरा पड़ा देखा है या नहीं। इसी तरह के अन्य सवाल भी पूछे जाएंगे।</p>

<p style="text-align: justify;"><strong>यहां से मिलेंगे स्टार</strong></p>

<p style="text-align: justify;">नगर निगम को 1,2 व 4 स्टार प्रदेश स्तर पर मिलेंगे जबकि 3,5,6 व 7 स्टार केन्द्र से मिलेंगे। नगर निगम अपनी तरफ से प्रमाणीकरण दे करके 1,2 व4 स्टार के लिए प्रदेश सरकार को आवेदन देगी। प्रदेश सरकार इसका परीक्षण कराएगी। वहीं 3 स्टार ओडीएफ वाल ेशहर को दिया जाएगा। 5,6 व 7स्टार केन्द्र सरकार देगी,इसके लिए भी ननि को एक-एक स्टेज पूरी करने के बाद स्टार के लिए आवेदन देना होगा।</p>

<p style="text-align: justify;"><strong>निजी कार्यालय भी शामिल</strong></p>

<p style="text-align: justify;">सर्वे में अस्पताल, होटल,स्कूल के अलावा इस बार निजी कार्यालयों को भी शामिल किया गया है। यहां की साफ-सफाई का निरीक्षण भी सर्वे टीम करेगी।शहर को बेहतर रेटिंग मिले इसलिए निजी कार्यालयों को भी अपने परिसर में साफ-सफाई रखनी होगी।</p>

<p style="text-align: justify;"><strong>अब तक ऐसा होता था </strong></p>

<p style="text-align: justify;">टीम 3 से 10 दिन तक शहर में रहती थी,किस स्थान का सर्वे करना है इसकी लोकेशन दिल्ली से मिलती थी। वहीं फीडबैक के लिए नागरिकों की संख्या तय नहीं थी।स्वच्छता सर्वे के आधार पर रैंकिंग तय होती थी मगर अब इस काम में 2 माह लगेंगे। एक वार्ड के 5 स्थल पर जाना होगा तथा हर जगह 50-50 लोगों से फीडबैक लेना होगा। गंदगी और सफाई के आधार पर स्टार मिलेंगे।</p>

<p style="text-align: justify;"><strong>ऐसी रही है पोजीशन</strong></p>

<p style="text-align: justify;">अब तक हुए दो सर्वे में शहर को पहली बार 23 वां स्थान तो दूसरी बार 25 वां स्थान पूरे देश में मिला है। इस बार का स्वच्छता सर्वेक्षण क्या परिणाम देगा यह देखना है।</p>
