<p style="text-align: justify;">जर्मनी उलटफेर का शिकार जर्मनी को अपने खिताब बचाओ अभियान की शुरुआत में ही मैक्सिको से 0-1 से पराजित हो जाना पड़ा। यह टूर्नामेंट का सबसे बड़ा उलटफेर था, जिसने जर्मनी का बाहर होना तय कर दिया था। जर्मनी ने हालांकि दूसरे मैच में स्वीडन के खिलाफ 2-1 से आखिरी मिनट की जीत के बाद अपनी उम्मीदों को बरकरार रखा, लेकिन कोरियाई टीम ने उसे इंजरी समय के दो गोलों की बदौलत 2-0 से उसे शर्मनाक हार का घूंट पिलाकर अपने फ़ुटबॉल इतिहास की सबसे बड़ी जीत दर्ज की।</p>

<p style="text-align: justify;"><strong>मेजबान रूस ने किया हैरान</strong></p>

<p style="text-align: justify;">पिछले कुछ वर्षाें में डोपिंग के विवादों से जूझ रहे और फीफा विश्वकप में सबसे निचली रैंकिंग के साथ उतरे मेजबान रूस ने टूर्नामेंट में विस्फोटक शुरुआत करते हुए उद्घाटन मुकाबले में सउदी अरब को 5-0 से पीटा और उन आलोचकों को शांत कर दिया, जो रूस को बेहद कमजोर मान रहे थे और यह दावा कर रहे थे कि रूस प्रारंभिक दौर में ही बाहर हो जाएगा। रूस ने दूसरे मैच में बेहतरीन प्रदर्शन किया और मिस्र को 3-1 से पीटकर नॉकआउट में प्रवेश कर लिया। हालांकि रूस को तीसरे मैच में दो बार के पूर्व चैंपियन उरुग्वे ने 3-0 से हराया।</p>

<p style="text-align: justify;"><strong>रोनाल्डो का कमाल</strong></p>

<p style="text-align: justify;">करिश्माई स्ट्राइकर क्रिस्टियानो रोनाल्डो ने विश्व कप में आते ही अपनी छाप छोड़ दी। रोनाल्डो की जबरदस्त हैट्रिक के दम पर पुर्तगाल ने पहले मैच में पूर्व चैंपियन स्पेन के खिलाफ 3-3 से ड्रा खेला। हालांकि रोनाल्डो ने तीसरे मैच में ईरान के खिलाफ पेनल्टी भी गंवाई, लेकिन उनका जादू इस विश्व कप में सर चढ़कर बोल रहा है। उधर, पांच बार के चैंपियन ब्राजील और नेमार का भी इस विश्व कप में अब तक अभियान जारी है। इस तरह दुनिया के तीन सर्वश्रेष्ठ फॉरवर्ड मेसी, रोनाल्डो और नेमार दूसरे दौर में पहुंच चुके हैं।</p>

<p style="text-align: justify;"><strong>दबाव में मैसी</strong> <strong>निखरे</strong></p>

<p style="text-align: justify;">अर्जेंटीना के सुपर स्ट्राइकर और कप्तान लियोनल मेसी का नवोदित आइसलैंड के खिलाफ 1-1 से ड्रा में पेनल्टी चूकना सबसे सनसनीखेज रहा। अर्जेंटीना को दूसरे मैच में क्रोएशिया ने लाजवाब प्रदर्शन करते हुए दूसरे हाफ में तीन गोल दागकर 3-0 से ध्वस्त कर दिया, लेकिन मेसी के पहले हाफ और मार्कस रोजो के 86वें मिनट के निर्णायक गोल की बदौलत अर्जेंटीना ने&lsquo;सुपर ईगल्स&rsquo;नाइजीरिया की कड़ी चुनौती पर 2-1 से काबू पाते हुए नॉकआउट में जगह बना ली। इस तरह गत उपविजेता अर्जेंटीना और मेसी का सफर विश्व कप में जारी है।</p>
