<p style="text-align: justify;"><strong>इंदौर </strong>। मध्यप्रदेश पश्चिम क्षेत्र बिजली वितरण कंपनी की सेल्फ मीटर रीडिंग को शहर के उपभोक्ताओं का बेहतर प्रतिसाद मिल रहा है। एक से पांच तारीख तक कोई भी बिजली ग्राहक अपने मोबाइल के प्ले स्टोर से ऊर्जस एप डाउनलोड कर सेल्फ मीटर रीडिंग के फोटो व आंकड़े भेज सकता है। ग्राहक को जीपीएस आने पर सिर्फ फोटो व मीटर चलने के दौरान रीडिंग के पूर्णांक भेजना है। शहर के ग्राहकों के बेहतर प्रतिसाद से इस माह दो दिन में ही करीब 2800 ग्राहकों की रीडिंग व फोटो बिजली कंपनी को प्राप्त हो चुके हैं। हर दो तीन मिनट में एक रीडिंग प्राप्त हो रही है। बिजली कंपनी के एमडी आकाश त्रिपाठी ने बताया कि जुलाई के शेष तीन दिन यानी 3 से 5 तारीख तक ऊर्जस पोर्टल पर रीडिंग दर्ज होने की सुविधा हैं। अत: तीन दिन में अधिक से अधिक बिजली ग्राहक अपने मोबाइल से मीटर रीडिंग भेजकर सुविधा ले सकते हैं। रीडिंग दर्ज होने के बाद कंपनी के सर्वर से प्रत्येक ग्राहक को सफलतापूर्वक रीडिंग दर्ज होने के एसएमएस भी दिए जा रहे हैं। श्री त्रिपाठी ने बताया कि जुलाई माह के अंत में प्रत्येक डिविजन से पुरस्कृत रहवासी संघ व श्रेष्ठ फोटो खींचने वाले ग्राहकों के नाम का ऐलान भी किया जाएगा, जिन्हें 15 अगस्त के मुख्य आयोजन में सम्मानित भी किया जाएगा।</p>
