<p style="text-align: justify;"><strong>भोपाल</strong> । &nbsp; शाहजहांनाबाद इलाके में गुरुवार रात एक्टिवा सवार एक वकील को कार ने टक्कर मार दी। उन्हें निजी अस्पताल में भर्ती कराया गया है। उनका आरोप है कि संपत्ति संबंधी एक केस जीतने पर कार से कुचलने का प्रयास किया गया। पुलिस ने कार चालक और उसके साथियों पर हत्या के प्रयास का मामला दर्ज कर लिया है। अधिवक्ता मो. शफीर सनराइज कालोनी ईदगाह हिल्स में रहते हैं। गुरुवार रात करीब 7.30 बजे बुधवारा में किसी से मिलने निकले। कृष्णांचल कॉम्पलेक्स के पास सामने से रॉन्ग साइड से आई कार ने उनकी एक्टिवा में टक्कर मार दी। इस दौरान उन्होंने कार चला रहे व्यक्ति को देख लिया। शफीर ने बताया कि कार हमजा अंसारी चला रहा था। हमजा से उनका एक मकान को लेकर विवाद चल रहा था। अदालत में वे केस जीत गए थे, तभी से हमजा उनसे रंजिश रखने लगा। इसी कारण कार चढ़ाकर उन्हें मारने की कोशिश की।</p>

<p style="text-align: justify;"><strong>पुलिस जांच में सामने आई नई कहानी</strong></p>

<p style="text-align: justify;">थाना प्रभारी उपेंद्र छारी ने बताया कि कार जब्त कर ली गई है। कार ईदगाह हिल्स निवासी सज्जाद के नाम पर है। घटना के समय कार उनका ड्रायवर अब्दुल्ला चला रहा था। अब्दुल्ला ने बताया कि गुरुवार रात करीब पौने आठ बजे कार से एक एक्टिवा को टक्कर लग गई थी। भीड़ देखकर वह भाग गया। टीआई के मुताबिक हमजा का अब तक पता नहीं चल पाया है। उसका सज्जाद से भी संबंध होने की कोई जानकारी नहीं मिल पाई है। एक्सीडेंट की यह घटना इलाके में लगे सीसीटीवी कैमरे में भी कैद हुई है।</p>
