<p style="text-align:justify"><strong>भोपाल</strong>। मध्यप्रदेश मानव अधिकार आयोग ने टीकमगढ़ जिले के लिधौरा निवासी मुनेंद्र सिंह सेंगर को पीटने और कथित रूप से फर्जी मुकदमा कायमी पर पुलिस अधीक्षक टीकमगढ़ से एक सप्ताह में जवाब मांगा है। इस मामले में आयोग के अध्यक्ष न्यायमूर्ति नरेंद्र कुमार जैन ने स्वत: संज्ञान लेते हुए पूर्व से संबंधित पक्षों के खिलाफ जारी जांच और दर्ज मामलों के साथ ही उनके निराकरण आदि की विस्तृत जानकारी मांगी है। वहीं महिला एसआई अनुमेहा दुबे का कहना है कि उनके साथ वाहन चेकिंग के दौरान एक लड़की को मोटर साइकिल से टक्कर लगने पर रोकने पर विवाद शुरू हुआ और आरोपी युवक ने कालर पकड़ कर मारपीट की और उनकी वर्दी फाड़ दी। इसबीच एक वीडियो भी सामने आया जिसमें मुनेंद्र चलते हुए हवालात में जाते दिख रहा है। दूसरी ओर, आरोपी युवक के पिता गोविंद सिंह ने बेटे की विकलांगता के प्रमाण सहित पुलिस अभिरक्षा में बेरहमी से पिटाई और फर्जी मुकदमा कायमी के आरोप लगाते हुए राज्यपाल से हस्तक्षेप की मांग की है। पुलिस की मारपीट से मुनेंद्र के बेहोश हो जाने का आरोप परिवार ने लगाया है। इस बारे में पुलिस अभिरक्षा में आरोपी की मेडिकल जांच करने वाले जतारा अस्पताल के डॉ. सुरेश शर्मा ने चोटों के निशान के बारे में बताया है। डॉ. शर्मा ने पीपुल्स समाचार को दूरभाष पर बताया कि चोटों के निशान पीठ और हाथों पर थे। सूत्रों की माने तो इसके बाद जेल में दाखिल करते समय बनाया गया पंचनामा और करवाई गई मेडिकल जांच में भी चोटों के निशान मिले हैं, जोकि सर्वाधिक पीठ, कमर और हाथों पर हैं।</p>

<p style="text-align: justify;"><strong>टीकमगढ़ की घटना भाजपा का चरित्र:अजय सिंह</strong></p>

<p style="text-align: justify;">इधर नेता प्रतिपक्ष अजय सिंह ने कहा कि टीकमगढ़ में एक महिला पुलिस अधिकारी की बीच सड़क में वर्दी फाड़ना उसे पीटना और बेइज्जत करने की घटना ही भाजपा का असली चरित्र है। नेता प्रतिपक्ष श्री सिंह ने मुख्यमंत्री को लिखे पत्र मेंकहा कि टीकमगढ़ में एक महिला सब इंस्पेक्टर को सिर्फ इसलिए सरेराह पीटा गया, उसकी वर्दी फाड़ी और उसे बेईज्जत किया क्योंकि उसने एक मासूम लड़की को टक्कर मारने वाले भाजयुमो पदाधिकारी को रोका और नसीहत दी। श्री सिंह ने सीएम से सवाल किया कि क्या यह गुनाह था जिसकी सजा आपके पदाधिकारी ने महिला पुलिस अधिकारी को दी।</p>
