<p style="text-align: justify;"><strong>जबलपुर</strong>।<strong> </strong>मप्र हाईकोर्ट से टीकमगढ़ जिले की खरगापुर विधानसभा से निर्वाचित हुई कांग्रेस विधायक चंदा गौर को बड़ी राहत मिली है। उनके निर्वाचन को चुनौती देने वाली चुनाव याचिका को जस्टिस अतुल श्रीधरन की एकलपीठ ने आधारहीन पाते हुए खारिज कर दिया है। इसके साथ ही एकलपीठ ने याचिकाकर्ता पर दस हजार रुपये की कॉस्ट लगाते हुए उक्त राशि अनावेदक विधायक को दिये जाने के निर्देश दिये हैं। हाईकोर्ट में यह चुनाव याचिका भाजपा के पराजित प्रत्याशी राहुल सिंह लोधी की ओर से दायर की गई थी। जिसमें आवेदक का कहना था कि 25 नवम्बर 2013 को खरगापुर विधानसभा के लिए हुए मतदान में 2 लाख 45 सौ मतदाताओं में से 1 लाख 38 हजार सात सौ लोगों ने अपने मताधिकार का प्रयोग किया था। जिसमें कांग्रेस प्रत्याशी चंदा गौर को 59 हजार 771 मत प्राप्त हुए थे और उसे (याचिकाकर्ता) को 54 हजार 94 मत प्राप्त हुए थे। आवेदक का कहना था कि उन दोनों के अलावा कुल आठ प्रत्याशी चुनाव मैदान में थे।</p>

<p style="text-align: justify;"><strong>वोट के बदले दिए नोट</strong></p>

<p style="text-align: justify;">याचिका में कहा गया था कि अनावेदक निर्वाचित विधायक ने बाहुबल तथा धनबल का प्रयोग करते हुए उक्त चुनाव में जीत हासिल की है, इसलिये उनका निर्वाचन शून्य घोषित किया जाये। दायर मामले में आवेदक का कहना था कि विधानसभा क्षेत्र में 18 अति संवदेनशील तथा 59 संवेदनशील पोलिंग बूथ थे। आरोप था कि प्रर्याप्त सुरक्षा नहीं होने के कारण अनावेदक विधायक के समर्थकों ने बूथ कैप्चरिंग की। इसके अलावा उन्होंने मतदाताओं को वोट के बदले नोट दिये। याचिका की सुनवाई के दौरान पेश किये गये साक्ष्य व गवाहों के आधार पर एकलपीठ ने याचिकाकर्ता के आरोपों को आधारहीन पाते हुए याचिका को खारिज कर दिया। एकलपीठ ने याचिकाकर्ता पर दस हजार रूपये की कॉस्ट लगाते हुए उक्त राशि महिला विधायक को प्रदान करने के निर्देश दिये है। याचिाककर्ता की ओर अधिवक्ता मनोज शर्मा ने पैरवी की।</p>
