<p style="text-align: justify;"><strong>समहू</strong> ।&nbsp;<strong> </strong>&nbsp;&nbsp; इंदौर, महू, पीथमपुर व मानपुर के बीच चलने वाली उपनगरीय बसों के बेढंगे संचालन से यात्रियों की परेशानी खत्म होने का नाम नहीं ले रही, जबकि जिम्मेदार विभाग भी इन बस संचालकों के आगे बेबस नजर आता है। इन मार्गों पर करीब 80 से भी अधिक बसें दौड़ती हैं। बसों की गति को लेकर आमजन तो ठीक ही, वरिष्ठ वर्ग भी शिकायत कर-करके परेशान हैं, लेकिन यमदूत का दर्जा प्राप्त इन बसों की मनमानी पर नकेल कसने वाला कोई नहीं है। अधिकांश बसों में चालक-परिचालक ड्रेस कोड का पालन नहीं कर रहे, वहीं यात्रियों को किसी तरह का टिकट नहीं दिया जाता तथा उनसे मनमाना किराया भी वसूला जाता है। ओवरलोडिंग को लेकर प्रशासन ने कई बार अभियान चलाए, लेकिन वे औपचारिकता ही साबित हुए। अभी भी बसों में परमिट शर्तों का उल्लंघन कर तय सीमा से दुगनी, बल्कि कई बार इससे भी अधिक यात्री बैठाए जा रहे हैं। महिला यात्रियों के साथ ही सीनियर सिटीजन और दिव्यांगों के लिए आरक्षित सीटों पर मनमाने ढंग से सवारियां बैठाई जा रही हैं।</p>
