<p style="text-align: justify;"><strong>जबलपुर&nbsp;</strong>। देश में गायों की देशी उन्नत नस्ल को बढ़ाने की दिशा में काम कर रहे नानाजी देशमुख वेटरनरी साइंस यूनिवर्सिटी के चिकित्सकों के प्रयास से देशी गाय की कोख से गायों की सबसे उन्नत नस्ल साहीवाल का बछड़ा जन्मा। इसके लिए विवि के अनुभवी चिकित्सकों द्वारा प्रदेश में ऐसा प्रयोग पहली बार किया गया है। देशी गाय की कोख से जन्मे बछड़े के साथ उसकी सेरोगेट मदर पूरी तरह स्वस्थ्य बताई गई है।</p>

<p style="text-align: justify;"><strong>3.5 करोड़ का प्रोजेक्ट</strong></p>

<p style="text-align: justify;">वीयू के आईपीआरओ डॉ. ओपी श्रीवास्तव ने बताया कि गोकुल मिशन के अंतर्गत किया गया यह प्रोजेक्ट 3.5 करोड़ रुपए का है जिस पर वीयू के वैज्ञानिक रिसर्च करने में लगे हुए हैं। पहला प्रयोग सफल हो चुका है। अब आगे इसे बड़े स्तर पर करने की तैयार की जा रही है।</p>

<p style="text-align: justify;"><strong>किया जाएगा सम्मान</strong></p>

<p style="text-align: justify;">इस संबंध में कुलपति डॉ. प्रयाग दत्त जयाल ने कहा कि इस सफलता के लिए पूरी टीम को सम्मानित किया जाएगा। इस अभिनव प्रयोग में डॉ. मनीष शुक्ला के साथ डॉ. धर्मेन्द्र कुमार, डॉ. नीरज वर्मा, डॉ. आसिया सुरेश, डॉ. सलीमा अहमद कावरी, डॉ. एकनाथ, डॉ. ललीता मोहन, डॉ. संदीप राहंगडाल ने काम किया।</p>

<p style="text-align: justify;"><strong>ऐसी है भ्रूण प्रक्रिया </strong></p>

<p style="text-align: justify;">डॉ. शुक्ला ने बताया कि अत्याधुनिक तकनीकों का प्रयोग करते हुए हम उन्नत नस्ल की गाय से 8 दिन का भ्रूण निकालकर उसे देशी गाय के गर्भाशय में डाल देते हैं। पहले प्रयोग में हमने साहीवाल नस्ल की गाय का चयन कर उसका एम्ब्रीयो, देशी गाय के गर्भाशय में डाला था। इसके बाद गाय ने स्वस्थ्य बछड़े को जन्म दिया है।</p>
