<p style="text-align: justify;"><strong>भोपाल </strong>। &nbsp; यूनियन बैंक का एटीएम तोड़ने में नाकाम रहे बदमाश सीसीटीवी कैमरा ही उखाड़ ले गए। यह वारदात रविवार और सोमवार की रात हुई। घटना का खुलासा सोमवार को तब हुआ जब रुपये डालने वाली कंपनी के कर्मचारी एटीएम बूथ पहुंचे। पुलिस ने मामला दर्ज कर लिया है। आरोपियों की शिनाख्त के लिए कंपनी के मुंबई स्थित कार्यालय से फुटेज मंगाए जा रहे हैं। खजूरी सड़क थाना प्रभारी एचएस पांडे के मुताबिक शारदा नगर नारियलखेड़ा में रहने वाले सलमान खान निजी कंपनी में काम करते हैं। उनकी कंपनी एटीएम पर कैश लोड करती है। सलमान ने पुलिस को बताया कि सोमवार दोपहर को वे खजूरी सड़क स्थित यूनियन बैंक के एटीएम पर कैश लोड करने पहुंचे थे। यहां उन्होंने देखा एटीएम में तोडफोड़ की कोशिश की गई है और बूथ पर लगा कैमरा गायब है। सलमान की सूचना पर पहुंची पुलिस ने मौका मुआयना कर अज्ञात चोरों के खिलाफ केस दर्ज कर लिया है और मुंबई स्थित हैड क्वार्टर से सीसीटीवी फुटेज मंगाए जा रहे हैं।</p>
