<p style="text-align: justify;"><strong>मास्को</strong>। विश्व कप की सबसे निचली रैंकिंग की टीम रूस ने पेनल्टी शूटआउट में पूर्व चैंपियन स्पेन को रविवार को 4-3 से शूट कर पहली बार फीफा विश्वकप फुटबॉल टूर्नामेंट के क्वार्टरफाइनल में प्रवेश कर लिया। विश्व कप में कई बड़े उलटफेर के सिलसिले में विश्व की नंबर एक टीम तथ गत चैंपियन जर्मनी, दो बार के चैंपियन अर्जेंटीना के बाद अब 2010 की चैंपियन टीम स्पेन भी विश्व कप से बाहर हो गई।&nbsp;&nbsp;</p>

<p style="text-align: justify;"><strong>अतिरिक्त समय में भी हुई कांटे की टक्कर </strong></p>

<p style="text-align: justify;">निर्धारित समय तक मुकाबला 1-1 से बराबर रहने के बाद अतिरिक्त समय का सहारा लिया गया, लेकिन इस समय भी कोई गोल नहीं होने के बाद पेनल्टी शूटआउट का सहारा लिया गया, जिसमें रूस ने 4-3 से बाजी मार कर नया इतिहास रच दिया। विश्व कप के इतिहास का यह 27वां पेनल्टी शूटआउट था और यह पांचवां मौका है, जब मेजबान टीम ने पेनल्टी शूटआउट में बाजी मारी है। रूस का क्वार्टरफाइनल में क्रोएशिया और डेनमार्क के बीच राउंड-16 के मैच विजेता से मुकाबला होगा।&nbsp;</p>

<p style="text-align: justify;"><strong>आत्मघाती गोल से स्पेन को मिली थी 1-0 की बढ़त</strong></p>

<p style="text-align: justify;">रूस ने पूरे मैच में 2010 के चैंपियन स्पेन को गोल करने का कोई मौका नहीं दिया। स्पेन का गोल रूस का आत्मघाती गोल था और रूस ने पेनल्टी पर बराबरी हासिल की थी।&nbsp;</p>

<p style="text-align: justify;"><strong>गोलकीपर इगोर एकीनफीव बन गए देश के नए सुपरस्टार </strong></p>

<p style="text-align: justify;">इस जीत के बाद रूस के गोलकीपर इगोर एकीनफीव देश के नए हीरो बन गए। उन्होंने कोके और लागो अस्पास की पेनल्टी को बचाया। 120 मिनट के रोमांचक संघर्ष के बाद एकीनफीव ने जैसे ही स्पेन की आखिरी पेनल्टी बचाई पूरे देश में जश्न मनना शुरू हो गया।&nbsp;</p>

<p style="text-align: justify;"><strong>सर्जेई ने मारा आत्मघाती गोल </strong></p>

<p style="text-align: justify;">स्पेन ने 12वें मिनट में बढ़त बनाई, जब सर्जेई इग्नेशेविच एक फ्री किक को अपने ही गोल में मार बैठे। यह इस विश्व कप का 10वां आत्मघाती गोल था। रूस ने भी स्पेन का डटकर मुकाबला किया और 41वें मिनट में गेरार्ड पिक के हैंडबॉल करने से उसे पेनल्टी मिल गई। फॉरवर्ड अर्टेम ज्यूबा ने पेनल्टी को गोल में पहुंचाया और रूस को बराबरी दिला दी। ज्यूबा का टूर्नामेंट का यह तीसरा गोल था।</p>
