<p style="text-align: justify;"><strong>ग्वालियर</strong>। निजी हॉस्पिटल के निर्माण में कार्य कर रहे दो मजदूरों को सोमवार को हाईटेंशन लाइन से करंट लग गया, इनमें से एक की मौत घटनास्थल पर ही हो गई, जबकि दूसरे को ट्रॉमा सेंटर में भर्ती कराया गया है। उसका उपचार चल रहा है। जानकारी के मुताबिक हॉस्पिटल रोड पर बन रहे निजी हॉस्पिटल में मुरादाबाद से आए शौकीन एवं मोहम्मद तालिब बाहर ग्रिल का कार्य कर रहे थे। पास से ही बिजली के तार निकल रहे थे। काम करते वक्त दोनों मजदूर हाईटेशन लाइन की चपेट में आ गए। इसमें शौकीन उम्र 20 वर्ष की मौके पर मौत हो गई, जबकि दूसरा मजदूर मोहम्मद तालिब उम्र 23 वर्ष इसमें घायल हो गया। जैसे ही दोनों को करंट लगा तो दूसरे साथियों ने ठेकदार को फोन लगाया, लेकिन वह काफी समय तक न तो मौके पर आया, न ही जेएएच पहुंचा। इस वजह से मृतक की लाश काफी समय तक जेएएच में लावारिस की तरह पड़ी रही है। इस घटना ने एक बार फिर से बिजली कंपनी की लापरवाही की पोल खोल दी है। जानकारी के मुताबिक निर्माण करने वाले को बिजली कंपनी के संबंधित जोन की ओर से नोटिस दिया जाना चाहिए कि वह लाइन से दूरी बनाकर निर्माण करे, वहीं निर्माण कराने वाले को भी बिजली कंपनी में जानकारी देना चाहिए और कार्य कराने से पहले सुरक्षा के इंतजार करने चाहिए। दोनों पक्षों की लापरवाही ने एक मजदूर की जान ले ली। हालांकि बिजली कंपनी के अधिकारी कह रहे हैं कि हम नियमानुसार भवन स्वामी के खिलाफ कार्रवाई करेंगे।</p>
