<p style="text-align: justify;"><strong>इंदौर&nbsp;</strong>।&nbsp;<strong> </strong>इन दिनों नगर निगम शहर में ऐसे खतरनाक मकानों को तोड़ने में जुटा हुआ है, जो बारिश के दौरान कभी भी गिर सकते हैं। पिछले दिनों ही बारिश के समय बड़ा सराफा में एक मकान का खतरनाक हिस्सा भरभराकर गिर गया था। निगम ने मकान के शेष खतरनाक हिस्से को गिरा दिया। जानकारी के अनुसार शनिवार दोपहर को नगर निगम की टीम ने जिंसी चौराहे स्थित अब्दुल सलीम का 1 हजार वर्गफीट में बना जी प्लस वन का खतरनाक मकान हटाया। साथ ही मदनमोहन शुक्ला के शंकरगंज स्थित मकान की खतरनाक गैलरी भी जर्जर अवस्था में होने से तोड़ी गई। अहिल्यापुरा में अशोक मेहरा के 800 वर्गफीट में बने जी प्लस 1 खतरनाक मकान को भी तोड़ने की कार्रवाई की गई। बड़ा सराफा का मकान तोड़ा पिछले दिनों मामूली बारिश में बड़ा सराफा के जिस खतरनाक मकान का थोड़ा हिस्सा गिर गया था, उसे नगर निगम की टीम ने अलसुबह पोकलेन मशीन लगाकर तोड़ दिया। बड़ा सराफा धान गली में स्थित तीन मंजिला पुरानी चाल का एक हिस्सा भरभराकर गिर गया था। इस घटना में कोई हताहत तो नहीं हुआ था, लेकिन तत्काल नगर निगम की टीम मौके पर पहुंच गई थी और उस टीम द्वारा मकान के गिरे हुए हिस्से के मलबे को हटाने का काम किया गया था। बताया गया है कि इस बड़े मकान के अगले हिस्से के एक कमरे की दीवार और अन्य भाग गिरने की घटना हुई थी। उसके बाद नगर निगम की टीम ने मलबा हटाया और शेष हिस्से को जेसीबी की मदद से तोड़ने की कोशिश की। यह मकान जिस गली में है, वह गली बहुत संकरी है इसलिए निगम की टीम को इस कार्रवाई में काफी मशक्कत करना पड़ी। निगम की टीम ने मकान के शेष हिस्से को तीन घंटे में तोड़ दिया।</p>
