<p style="text-align: justify;"><strong>लोउ बर्लिन</strong>। जर्मनी के कोच जोआकिम लोउ अपनी टीम के रूस में चल रहे निराशाजनक प्रदर्शन और पहले ही राउंड में बाहर हो जाने के बावजूद टीम के कोच बने रहेंगे। जर्मन फुटबॉल फेडरेशन डीएफ़बी ने मंगलवार को यह जानकारी दी। लोउ का अनुबंध 2022 तक का है, जिसे गत मई में दो साल के लिए बढ़ाया गया था। जर्मनी की विश्व कप में मैक्सिको और दक्षिण कोरिया से मिली हार तथा स्वीडन पर एकमात्र जीत के बाद लोउ के भविष्य को लेकर कयास लगाए जा रहे थे कि वह अपने पद पर बने पाएंगे या नहीं। डीएफ़बी के अध्यक्ष रेनहार्ड ग्रिंडेल ने कहा, हमें इस बात का पूरा भरोसा है कि लोउ के रूप में हमारे पास एक ऐसा कोच है, जो स्थिति का सही आकलन कर पाएगा, सही कदम उठाएगा और हमारी टीम को वापस सफलता के रास्ते पर ले आएगा। ग्रिंडेल ने बताया कि लोउ टीम के प्रदर्शन पर अपना आकलन उन्हें नई नेशंस लीग के लिए टीम के छह सितम्बर को फ्रांस के खिलाफ होने वाले मैच से पहले उन्हें सौंप देंगे। 58 वर्षीय लोउ 12 वर्षों से टीम के कोच हैं।</p>
