<p style="text-align: justify;"><strong>जबलपुर</strong>। मुख्य रेलवे स्टेशन को संवारने के काम में रेलवे 20 से 25 करोड़ रुपए खर्च करेगा। इसमें प्लेटफार्म नंबर 6 के बाहर के कामों के अलावा स्टेशन परिसर में सिग्नल व प्लेटफार्म के सुधार कार्य शामिल हैं। इसके लिए 4-4 घंटे के 20 से 25 ब्लॉक लिए जाएंगे। करीब 6 माह का वक्त इस काम में लगेगा। स्टेशन री मॉडलिंग का काम कटनी मुड़वारा व जबलपुर में हो रहा है। पटरी पर सुरक्षित दौड़ने के लिए ट्रैक मेन्टेनेंस की वजह बताकर पिछले 2 माह से ट्रेनों को लेट किया जा रहा है। यह सिलसिला इस साल के अंत तक चलता रहेगा। जबलपुर स्टेशन में री मॉडलिंग का काम करने सीआरएस ने जबलपुर मंडल को पूर्व में ही अनुमति दे दी है। जिसके बाद इंजीनियरिंग विभाग प्लेटफार्म, आउटर सिग्नल, प्वाइंट, इलेक्ट्रिफिकेशन से लेकर सभी स्थानों पर तकनीकी खामियां दूर करेगा।</p>

<p style="text-align: justify;"><strong>नया प्लेटफार्म बनेगा </strong></p>

<p style="text-align: justify;">स्टेशन की री मॉडलिंग में कटनी मुड़वारा और जबलपुर स्टेशन में नया प्लेटफार्म भी बनना है। जबलपुर में ए-वन नाम से नया प्लेटफार्म बनेगा ताकि इस प्लेटफार्म से बालाघाट रूट की ट्रेनों की आवाजाही हो सके। इस पर सिर्फ 8 कोच की ही ट्रेनें खड़ी हो सकेंगी।</p>

<p style="text-align: justify;"><strong>यूपी-बिहार को दक्षिण भारत से जोड़ता है ट्रैक</strong></p>

<p style="text-align: justify;">कटनी-जबलपुर-इटारसी रेल लाइन उत्तरप्रदेश और बिहार से आने वाली ट्रेनों को मुम्बई समेत दक्षिण भारत जाने के लिए महत्वपूर्ण रेल ट्रैक है। इसलिए इसके मेन्टेनेंस पर विशेष ध्यान दिया जा रहा है। इस रूट पर 24 घंटे में 104 ट्रेनें गुजरती हैं।</p>
